SK Úradný vestník Európskej únie L 265/1

Právny účinok podľa medzinárodného práva verejného majú iba originálne texty EHK OSN. Status tohto predpisu a dátum nadobudnutia jeho platnosti je potrebné overiť v poslednom znení dokumentu EHK OSN o statuse TRANS/WP.29/343, ktorý je k dispozícii na internetovej stránke:

http://www.unece.org/trans/main/wp29/wp29wgs/wp29gen/wp29fdocstts.html

Predpis Európskej hospodárskej komisie Organizácie Spojených národov (EHK OSN) č. 44 – Jednotné ustanovenia na účely typového schvaľovania zadržiavacích zariadení pre deti cestujúce v motorových vozidlách („detské zadržiavacie systémy“) [2016/1722]

Obsahuje celý platný text vrátane:

dodatku 10 k sérii zmien 04 – dátum nadobudnutia účinnosti: 18. júna 2016

OBSAH

PREDPIS

1. Rozsah pôsobnosti

2. Vymedzenie pojmov

3. Žiadosť o typové schválenie

4. Označenia

5. Typové schválenie

6. Všeobecné špecifikácie

7. Osobitné špecifikácie

8. Opis skúšok

9. Skúšobné protokoly o typovom schválení a kvalifikácii výroby

10. Zmeny a rozšírenie typového schválenia typu detského zadržiavacieho systému

11. Kvalifikácia výroby

12. Zhoda výroby a bežné skúšky

13. Sankcie za nezhodu výroby

14. Definitívne zastavenie výroby

15. Návod

16. Názvy a adresy technických služieb zodpovedných za vykonávanie schvaľovacích skúšok a názvy a adresy schvaľovacích úradov

17. Prechodné ustanovenia

PRÍLOHY

1 Oznámenie

2 Usporiadanie značiek typového schválenia

3 Usporiadanie zariadenia na skúšanie odolnosti proti prachu

4 Korózna skúška

5 Skúška odierania a mikropreklzu

6 Opis vozíka

7 Krivka spomalenia alebo zrýchlenia vozíka v závislosti od času

8 Opis figurín

9 Skúška čelným nárazom na bariéru

10 Postup skúšky nárazom zozadu

11 Prídavné ukotvenia potrebné na pripevnenie detských zadržiavacích systémov polouniverzálnej kategórie k motorovým vozidlám

12 Sedačka

13 Štandardný bezpečnostný pás

14 Schéma typového schválenia (postupový diagram ISO 9002:2000)

15 Vysvetlivky

16 Kontrola zhody výroby

17 Skúška materiálu absorbujúceho energiu

18 Metóda definovania oblasti nárazu na hlavu pre zariadenia s operadlami a pre zariadenia nasmerované dozadu definovaním minimálnej veľkosti bočných krídel

19 Opis kondicionovania nastavovacích zariadení namontovaných priamo na detský zadržiavací systém

20 Typické zariadenie na skúšanie pevnosti pracky

21 Zostava na dynamickú nárazovú skúšku

22 Skúška blokovania spodnej časti trupu

23 Zariadenia na pôsobenie zaťaženia

1. ROZSAH PÔSOBNOSTI

1.1. Tento predpis platí pre detské zadržiavacie systémy, ktoré sú vhodné na montáž v motorových vozidlách s tromi alebo viacerými kolesami a ktoré nie sú určené na použitie v sklopných (na sklápacích sedadlách) alebo bočných sedadlách.

2. VYMEDZENIE POJMOV

Na účely tohto predpisu:

2.1. Detský zadržiavací systém („zábrana“) je usporiadanie súčastí, ktoré môžu zahŕňať kombináciu pásov alebo pružných komponentov s bezpečnostnou prackou, nastavovacie zariadenia, úchytky a v niektorých prípadoch doplnkové zariadenia ako prenosný košík na dieťa, detský nosič, doplnková sedačka a/alebo štít proti nárazu, ktorý je možné upevniť v motorovom vozidle. Je skonštruovaný tak, aby zmenšoval riziko zranenia cestujúceho, v prípade nárazu alebo prudkého brzdenia vozidla, tým že zamedzí pohybu tela. „ISOFIX“ je systém na pripojenie detských zadržiavacích systémov vo vozidlách, ktorý má dve pevné ukotvenia, dve zodpovedajúce pevné prípojky na detskom zadržiavacom systéme a prostriedok na zamedzenie rotácie detského zadržiavacieho systému smerom dohora. 2.1.1. Detské zadržiavacie systémy sa delia do piatich „hmotnostných skupín“: 2.1.1.1. skupina 0 pre deti s hmotnosťou nižšou ako 10 kg; 2.1.1.2. skupina 0+ pre deti s hmotnosťou nižšou ako 13 kg; 2.1.1.3. skupina I pre deti s hmotnosťou od 9 kg do 18 kg; 2.1.1.4. skupina II pre deti s hmotnosťou od 15 kg do 25 kg; 2.1.1.5. skupina III pre deti s hmotnosťou od 22 kg do 36 kg. 2.1.1.6. Detské zadržiavacie systémy ISOFIX sa delia do 7 veľkostných tried systému ISOFIX opísaných v predpise č. 16, prílohe 17, doplnku 2: A – ISO/F3: detský zadržiavací systém pre batoľatá s výhľadom dopredu a plnou výškou B – ISO/F2: detský zadržiavací systém pre batoľatá s výhľadom dopredu a so zníženou výškou B1 – ISO/F2X: detský zadržiavací systém pre batoľatá s výhľadom dopredu a so zníženou výškou C – ISO/R3: detský zadržiavací systém pre batoľatá s výhľadom dozadu plnej veľkosti D – ISO/R2: detský zadržiavací systém pre batoľatá s výhľadom dozadu menšej veľkosti E – ISO/R1: detský zadržiavací systém s výhľadom dozadu F – ISO/L1: detský zadržiavací systém s výhľadom na ľavý bok (prenosný košík na dieťa) G – ISO/L2: detský zadržiavací systém s výhľadom na pravý bok (prenosný košík na dieťa) Hmotnostná skupina Trieda veľkosti ISOFIX skupina 0 – do 10 kg F ISO/L1 G ISO/L2 E ISO/R1 skupina 0+ – do13 kg C ISO/R3 D ISO/R2 E ISO/R1 skupina I – 9 až 18 kg A ISO/F3 B ISO/F2 B1 ISO/F2X C ISO/R3 D ISO/R2 2.1.2. Detské zadržiavacie systémy sa delia na štyri „kategórie“: 2.1.2.1. „univerzálna“ kategória používaná podľa bodov 6.1.1, 6.1.3.1 a 6.1.3.2 vo väčšine polôh na sedenie vo vozidle, hlavne v polohách, ktoré boli posúdené podľa predpisu č. 16 – ako kompatibilné s takou kategóriou detského zadržiavacieho systému; 2.1.2.2. „obmedzená“ kategória používaná podľa bodov 6.1.1 a 6.1.3.1 a dané polohy sedenia na určitých špecifikovaných typoch vozidiel, ako udáva výrobca detského zadržiavacieho systému alebo výrobca vozidla; 2.1.2.3. „polouniverzálna“ kategória používaná podľa bodov 6.1.1 a 6.1.3.2; 2.1.2.4. kategória „pre špecifické vozidlá“ buď na použitie: 2.1.2.4.1. na špecifickom type vozidla podľa bodov 6.1.2 a 6.1.3.3; alebo 2.1.2.4.2. ako „zabudovaný“ detský zadržiavací systém. 2.1.3. Detské zadržiavacie systémy sa delia na dve triedy: integrálna trieda, ak zadržiavanie dieťaťa v zadržiavacom systéme je nezávislé od akýchkoľvek prostriedkov priamo spojených s vozidlom; neintegrálna trieda, ak zadržiavanie dieťaťa v zadržiavacom systéme je závislé od prostriedkov priamo spojených s vozidlom. 2.1.3.1. „Čiastočný zadržiavací systém“ je zariadenie, napr. podporný vankúš, ktoré keď sa používa spoločne s pásom sedadla pre dospelých, ktorý obopína telo dieťaťa alebo zadržiava zariadenie, v ktorom je dieťa umiestnené, tvorí kompletný detský zadržiavací systém. 2.1.3.2. „Podporný vankúš“ je pevný vankúš, ktorý sa môže použiť spolu s pásom sedadla pre dospelých.

2.2. „Bezpečnostná detská sedačka“ je detský zadržiavací systém zahŕňajúci sedačku, v ktorej je dieťa zadržiavané.

2.3. „Pás“ je detský zadržiavací systém, ktoré je kombináciou popruhov s poistnou prackou, nastavovacích a upevňovacích zariadení.

2.4. „Sedačka“ je konštrukcia, ktorá je základnou súčasťou detského zadržiavacieho systému a je určená na umiestnenie dieťaťa do polohy v sede. 2.4.1. „Prenosný košík na dieťa“ je zadržiavací systém určený na umiestnenie a zadržiavanie dieťaťa v ležiacej polohe naznak alebo na bruchu s chrbticou dieťaťa kolmo k strednej pozdĺžnej rovine vozidla. Je riešený tak, aby v prípade zrážky boli zadržiavacie sily rozložené na hlavu a telo dieťaťa s výnimkou jeho končatín. 2.4.2. „Zadržiavacie zariadenie pre prenosný košík na dieťa“ je zariadenie používané na uchytenie prenosného košíka na dieťa k nosnej konštrukcii vozidla. 2.4.3. „Detský nosič“ je zadržiavací systém určený na umiestnenie dieťaťa v pololežiacej polohe tvárou smerom dozadu. Je riešený tak, aby v prípade čelnej zrážky boli zadržiavacie sily rozložené na hlavu a telo dieťaťa, s výnimkou jeho končatín.

2.5. „Opierka sedačky“ je časť detského zadržiavacieho systému, ktorou je možné sedačku zdvíhať.

2.6. „Opierka dieťaťa“ je časť detského zadržiavacieho systému, ktorou sa dieťa môže vo vnútri detského zadržiavacieho systému zdvíhať.

2.7. „Nárazový štít“ je zariadenie upevnené pred dieťaťom a slúžiace na rozloženie zadržiavacích síl na väčšiu časť výšky tela dieťaťa v prípade čelného nárazu. S odkazom na bod 2.1.3 sa tieto štíty rozdeľujú do dvoch tried: Trieda A : integrálne Trieda B : neintegrálne.

2.8. „Popruh“ je ohybná časť skonštruovaná na prenášanie síl. 2.8.1. „Brušný popruh“ je popruh buď v podobe úplného pásu alebo v podobe súčasti takéhoto pásu, ktorý priamo alebo nepriamo prechádza pred panvovou časťou tela dieťaťa a zadržiava ju. 2.8.2. „Ramenný zadržiavací popruh“ je časť pásu, ktorá zadržiava hornú časť trupu dieťaťa. 2.8.3. „Rozkrokový popruh“ je popruh (alebo delené popruhy tvorené dvoma alebo viacerými časťami) upevnený k detskému zadržiavaciemu systému a k brušnému pásu a umiestnený tak, aby prechádzal medzi stehnami dieťaťa. Je určený na zamedzenie vyšmyknutia dieťaťa popod brušný pás pri normálnom používaní a na zamedzenie pohybu brušného pásu smerom hore mimo panvy v priebehu nárazu. 2.8.4. „Popruh zadržiavajúci dieťa“ je popruh, ktorý je základnou súčasťou pásu a zadržiava iba telo dieťaťa. 2.8.5. „Pripevňovací popruh detského zadržiavacieho systému“ je popruh, ktorým sa detský zadržiavací systém pripevňuje k nosnej konštrukcii vozidla a môže byť súčasťou zariadenia na pridržiavanie sedadla. 2.8.6. „Postrojový pás“ je súbor pásov skladajúci sa z brušného pásu, ramenných zadržiavacích pásov a tam, kde je použitý, aj z rozkrokového popruhu. 2.8.7. „Pás tvaru Y“ je pás, pri ktorom je kombinácia popruhov vytvorená popruhom vedeným pomedzi nohy dieťaťa a popruhom pre každé rameno. 2.8.8. „Vodiaci popruh“ je popruh, ktorý pridržiava ramenný popruh pásu sedadla pre dospelých v polohe vhodnej pre dieťa a v účinnej polohe, v ktorej sa zmeny smeru ramenného pásu môžu nastaviť zariadením, ktoré sa môže pohybovať hore a dole po popruhu aby sa umiestnil na ramene nositeľa, a potom sa v tejto polohe zablokuje. Vodiaci popruh nie je určený na znášanie podstatnej časti dynamického zaťaženia.

2.9. „Pracka“ predstavuje rýchlorozopínacie zariadenie, ktoré umožňuje držanie dieťa zadržiavacím systémom alebo zadržiavací systém nosnou konštrukciou vozidla a ktoré sa dá rýchlo rozopnúť. Súčasťou pracky môže byť nastavovacie zariadenie. 2.9.1. „Zapustené rozopínacie tlačidlo pracky“ je tlačidlo na rozopnutie pracky, ktoré pri použití gule s priemerom 40 mm nesmie umožniť rozopnutie pracky. 2.9.2. „Nezapustené rozopínacie tlačidlo pracky“ je tlačidlo na rozopnutie pracky, ktoré pri použití gule s priemerom 40 mm umožní rozopnutie pracky.

2.10. „Nastavovacie zariadenie“ je zariadenie umožňujúce nastavovanie zadržiavacieho zariadenia alebo jeho príslušenstva podľa telesných rozmerov užívateľa, tvarového usporiadania vozidla alebo oboch. Nastavovacie zariadenie môže byť súčasťou pracky alebo byť navíjačom alebo akoukoľvek inou časťou bezpečnostného pásu. 2.10.1. „Rýchlo nastavovacie“ zariadenie je nastavovacie zariadenie, ktoré sa dá ovládať jednou rukou jediným jednoduchým pohybom. 2.10.2. „Nastavovacie zariadenie namontované priamo na detský zadržiavací systém“ je nastavovacie zariadenie pre zabudované ochranné pásy, ktoré je namontované priamo na detský zadržiavací systém a nie je priamo podopierané časťou, ktorá má nastavovať.

2.11. „Ukotvenia“ sú súčasti detského zadržiavacieho systému, vrátane upevňovacích súčastí, ktoré dovoľujú pevné spojenie s nosnou konštrukciou vozidla buď priamo alebo prostredníctvom sedadla vozidla. 2.11.1. „Podperná noha“ je trvalý nástavec pripevnený k detskému zadržiavaciemu systému, ktorý vytvára tlakovú zaťažovaciu väzbu medzi detským zadržiavacím systémom a konštrukciou vozidla s cieľom preklenúť počas spomalenia tlmiace účinky sedadla; podperná noha môže byť nastaviteľná.

2.12. „Zariadenie na absorbovanie energie“ je zariadenie určené na rozptyľovanie energie nezávisle od popruhu alebo v spojení s ním, a tvoriace súčasť detského zadržiavacieho systému.

2.13. „Navíjacie zariadenie“ je zariadenie určené na čiastočné alebo úplné uloženie popruhu detského zadržiavacieho systému. Tento pojem zahŕňa tieto zariadenia: 2.13.1. „Navíjacie zariadenie s automatickým blokovaním“, je navíjacie zariadenie, ktoré umožňuje odvinutie požadovanej dĺžky popruhu a po zopnutí pracky nastavuje automaticky popruh podľa telesnej konštrukcie používateľa; zamedzuje ďalšiemu odvíjaniu popruhu bez úmyselného zásahu používateľa. 2.13.2. „Navíjacie zariadenie s núdzovým blokovaním“ je navíjacie zariadenie, ktoré za normálnych jazdných podmienok neobmedzuje voľnosť pohybu užívateľa pásu. Toto zariadenie má súčasti pre nastavovanie dĺžky, ktoré automaticky nastavia popruh podľa telesnej konštrukcie používateľa a blokovací mechanizmus, uvádzaný do činnosti v prípade núdze: 2.13.2.1. spomalením vozidla, vytiahnutím popruhu z navíjacieho zariadenia alebo inými automatickými prostriedkami (jednoduchá citlivosť); alebo 2.13.2.2. kombináciou ktorýchkoľvek z uvedených prostriedkov (viacnásobná citlivosť).

2.14. „Ukotvenia zadržiavacieho systému“ sú tie časti nosnej konštrukcie vozidla alebo sedadla, na ktoré sa upevňuje príslušenstvo zadržiavacieho systému pre deti. 2.14.1. „Prídavné ukotvenie“ je časť nosnej konštrukcie vozidla alebo nosnej konštrukcie sedadla vozidla alebo ktorúkoľvek inú časť vozidla, ku ktorej sa má pripájať detský zadržiavací systém, a ktorá je doplnkom k ukotveniam typovo schváleným podľa predpisu č. 14. To zahŕňa podlahový panel vozíka popísaného v prílohe 6 alebo iné konštrukčné charakteristiky špecifického(-ých) vozidla(-iel) pri zaťažení podpernou nohou. 2.14.2. „Dolné ukotvenie ISOFIX“ je jedna pevná vodorovná okrúhla tyč s priemerom 6 mm, ktorá vystupuje z konštrukcie vozidla alebo sedadla a slúži na namontovanie a obmedzenie pohybu detského zadržiavacieho systému ISOFIX pomocou ukotvení ISOFIX. 2.14.3. „Ukotvovací systém ISOFIX“ je systém, ktorý pozostáva z dvoch dolných ukotvení ISOFIX, ktoré spĺňajú požiadavky predpisu č. 14, a ktorý je navrhnutý na pripevnenie detského zadržiavacieho systému ISOFIX spolu so zariadením na zamedzenie rotácii. 2.14.4. „Zariadenie na zamedzenie rotácii“ a) zariadenie na zamedzenie rotácii univerzálneho detského zadržiavacieho systému ISOFIX pozostáva z horného popruhu ISOFIX; b) zariadenie na zamedzenie rotácii polouniverzálneho detského zadržiavacieho systému ISOFIX pozostáva buď z horného popruhu, prístrojovej dosky vozidla, alebo z podpernej nohy určenej na obmedzenie rotácie zadržiavacieho systému pri čelnom náraze; c) v prípade zadržiavacích systémov ISOFIX, univerzálnych a polouniverzálnych detských zadržiavacích systémov neplní sedadlo vozidla samo osebe funkciu zariadenia na zamedzenie rotácii. 2.14.5. „Ukotvenie horného popruhu ISOFIX“ je zariadenie spĺňajúce požiadavky predpisu č. 14, napr. tyč umiestnená vo vymedzenom priestore, ktoré je navrhnuté na namontovanie svorky remeňa horného popruhu a prenos jeho zadržiavacej sily na konštrukciu vozidla.

2.15. „S výhľadom dopredu“ znamená s výhľadom v bežnom smere jazdy vozidla.

2.16. „S výhľadom dozadu“ znamená s výhľadom opačným smerom, ako je bežný smer jazdy vozidla.

2.17. „Naklonená poloha“ je špeciálna poloha sedačky, ktorá umožňuje naklonenie dieťaťa.

2.18. „Poloha ležmo/naznak/na bruchu“ je poloha v pokoji v zadržiavacom systéme, pri ktorej aspoň hlava a telo dieťaťa, s výnimkou jeho končatín, sú na vodorovnej ploche.

2.19. „Typ detského zadržiavacieho systému“ sú detské zadržiavacie systémy, ktoré sa nelíšia v podstatných znakoch, ktorými sú: 2.19.1. kategória a hmotnostná skupina (skupiny), pre ktorú je systém určený, a poloha a orientácia (podľa vymedzenia v bodoch 2.15 a 2.16), v ktorých sa má zadržiavací systém používať; 2.19.2. geometria detského zadržiavacieho systému; 2.19.3. rozmery, hmotnosť, materiál a farba: a) sedadla; b) čalúnenia; a c) nárazového štítu; 2.19.4. materiál, tkanivo, rozmery a farba popruhov; 2.19.5. tuhé súčasti (pracka, úchytky atď.).

2.20. „Sedadlo“ je konštrukcia, ktorá môže, ale nemusí byť neoddeliteľnou súčasťou nosnej konštrukcie vozidla, s čalúnením, poskytujúca miesto na sedenie pre jednu dospelú osobu. V tejto súvislosti: 2.20.1. „skupina sedadiel“ je sedadlo lavicového typu alebo skupina sedadiel, ktoré sú oddelené, ale usporiadané tesne vedľa seba (t. j. tak, že predné ukotvenia jedného sedadla sú v jednom rade s prednými alebo zadnými ukotveniami iného sedadla alebo na priamke prechádzajúcej medzi oboma ukotveniami), pričom každé sedadlo poskytuje miesto na sedenie pre jednu alebo viac dospelých osôb; 2.20.2. „lavicové sedadlo“ je úplná nosná konštrukcia s čalúnením poskytujúca miesto na sedenie pre viac ako jednu dospelú osobu; 2.20.3. „predné sedadlá“ je skupina sedadiel umiestnených v najprednejšej časti priestoru pre cestujúcich, t. j. priamo pred nimi nie je žiadne iné sedadlo; 2.20.4. „zadné sedadlá“ sú pevné sedadlá s výhľadom dopredu umiestnené za inou skupinou sedadiel vozidla; 2.20.5. „Miesto upevnenia ISOFIX“ je systém, ktorý umožňuje namontovať: a) buď univerzálny detský zadržiavací systém ISOFIX definovaný v tomto predpise s výhľadom dopredu; b) alebo polouniverzálny detský zadržiavací systém ISOFIX definovaný v tomto predpise s výhľadom dopredu; c) alebo polouniverzálny detský zadržiavací systém ISOFIX definovaný v tomto predpise s výhľadom dozadu; d) alebo polouniverzálny detský zadržiavací systém ISOFIX definovaný v tomto predpise s výhľadom nabok; e) alebo detský zadržiavací systém ISOFIX pre špeciálne vozidlá definovaný v tomto predpise.

2.21. „Nastavovací systém“ je kompletné zariadenie, ktorým sa sedadlo vozidla alebo jeho časti môžu nastaviť do polohy vyhovujúcej tvaru tela dospelej osoby sediacej na sedadle; toto zariadenie môže umožňovať predovšetkým: 2.21.1. pozdĺžny posun, a/alebo 2.21.2. vertikálny posun a/alebo 2.21.3. uhlový posun.

2.22. „Ukotvenie sedadla“ je systém vrátane dotknutých častí nosnej konštrukcie vozidla, ktorým je sedadlo pre dospelých ako celok pripevnené k nosnej konštrukcii vozidla;

2.23. „Typ sedadla“ je kategória sedadiel pre dospelých, ktoré sa nelíšia v podstatných znakoch, ktorými sú: 2.23.1. tvar, rozmery a materiály konštrukcie sedadla; 2.23.2. typy a rozmery systémov nastavovania zámku sedadla a blokovacích systémov; a 2.23.3. typ a rozmery ukotvení bezpečnostných pásov pre dospelých na sedadle, ukotvení sedadla a dotknutých častí nosnej konštrukcie vozidla.

2.24. „Systém posunu sedadla“ je zariadenie, ktoré umožňuje uhlový alebo pozdĺžny posun sedadla pre dospelých alebo niektorej z jeho častí, bez pevnej medziľahlej polohy, aby sa uľahčil nástup a výstup cestujúcich a nakladanie alebo vykladanie predmetov.

2.25. „Blokovací systém“ je zariadenie, ktoré zabezpečuje udržiavanie sedadla pre dospelých a jeho častí v polohe na používanie.

2.26. „Aretačné zariadenie“ je zariadenie, ktoré aretuje a zabraňuje pohybu jednej časti popruhu bezpečnostného pásu pre dospelé osoby voči inej časti popruhu toho istého pásu. Takéto zariadenia môžu pôsobiť diagonálne alebo v brušnej oblasti alebo sa nimi môže zabezpečiť brušná aj diagonálna časť bezpečnostného pásu. Tento pojem zahŕňa tieto triedy: 2.26.1. „Zariadenie triedy A“ je zariadenie, ktoré zabraňuje dieťaťu vytiahnuť popruh z navíjacieho zariadenia cez brušnú časť pásu v prípade použitia bezpečnostného pásu pre dospelé osoby na priame zadržiavanie detí. 2.26.2. „Zariadenie triedy B“ je zariadenie, ktoré umožňuje zadržať pôsobiace pnutie v brušnej oblasti bezpečnostného pásu pre dospelé osoby, ak sa bezpečnostný pás pre dospelé osoby používa na zadržanie detského zadržiavacieho systému. Zariadenie sa používa na zabránenie vyšmyknutiu popruhu z navíjača, čím by sa mohlo uvoľniť pnutie a zadržiavací systém by sa mohol vychýliť do nevhodnej polohy.

2.27. „Zadržiavací systém pre špeciálne potreby“ je detský zadržiavací systém určený pre deti so špeciálnymi potrebami v dôsledku fyzického alebo mentálneho postihnutia. Toto zariadenie umožňuje predovšetkým použitie prídavných zadržiavacích zariadení pre ktorúkoľvek časť tela dieťaťa, ale jeho súčasťou sú minimálne požadované zadržiavacie prostriedky, ktoré spĺňajú požiadavky tohto predpisu.

2.28. „Ukotvenie ISOFIX“ je jedno z dvoch spojení spĺňajúce požiadavky bodu 6.3.2 tohto predpisu, ktoré vystupuje z konštrukcie detského zadržiavacieho systému ISOFIX a je kompatibilné s dolným ukotvením ISOFIX.

2.29. „Detský zadržiavací systém ISOFIX“ je detský zadržiavací systém, ktorý musí byť pripevnený ku ukotvovaciemu systému ISOFIX spĺňajúcemu požiadavky predpisu č. 14.

2.30. „Ohyb sedadla“ je časť v blízkosti priesečníka povrchov vankúša a operadla sedadla vozidla.

2.31. „Upínacie zariadenie sedadla vozidla (VSF)“ je upínacie zariadenie zodpovedajúce veľkostným triedam systému ISOFIX vymedzeným v bode 2.1.1.6, ktorého rozmery sú uvedené na obrázkoch 1 až 6 doplnku 2 k prílohe 17 k predpisu č. 16, používané výrobcom detského zadržiavacieho systému na stanovenie príslušných rozmerov detského zadržiavacieho systému ISOFIX a umiestnenie jeho ukotvení ISOFIX.

2.32. „Spojka horného popruhu ISOFIX“ je zariadenie určené na pripevnenie k ukotveniu horného popruhu ISOFIX.

2.33. „Hák horného popruhu ISOFIX“ je spojka horného popruhu ISOFIX obvykle používaná na pripevnenie remeňa horného popruhu ISOFIX k ukotveniu horného popruhu ISOFIX podľa opisu na obrázku 3 predpisu č. 14.

2.34. „Remeň horného popruhu ISOFIX“ je pás tkaniny (alebo rovnocenného materiálu), ktorý vedie od hornej časti detského zadržiavacieho systému ISOFIX k ukotveniu horného popruhu ISOFIX a ktorý je vybavený nastavovacím zariadením, zariadením na uvoľňovanie pnutia a spojkou horného popruhu ISOFIX.

2.35. „Prípojka horného popruhu ISOFIX“ je zariadenie na zachytenie remeňa horného popruhu ISOFIX k detskému zadržiavaciemu systému ISOFIX.

2.36. „Zariadenie na uvoľňovanie pnutia“ je systém, ktorý umožňuje uvoľniť zariadenie slúžiace na nastavenie a udržiavanie pnutia remeňa horného popruhu ISOFIX.

2.37. „Vodiace zariadenie popruhu bezpečnostného pásu pre dospelú osobu“ je zariadenie, cez ktoré prechádza pás pre dospelú osobu, čím sa zabezpečí jeho správne vedenie, ktorým sa umožňuje voľný pohyb popruhu.

2.38. „Skúška typového schválenia“ je skúška, ktorou sa stanoví, v akom rozsahu je detský zadržiavací systém predložený na schválenie schopný splniť príslušné požiadavky.

2.39. „Kvalifikačná skúška výroby“ je skúška, ktorou sa stanoví, či je výrobca schopný vyrábať detský zadržiavací systém zhodný s detskými zadržiavacími systémami predloženými na schválenie.

2.40. „Bežné skúšanie“ je skúšanie niekoľkých zadržiavacích systémov vybratých z jednotlivej výrobnej dávky s cieľom overiť, v akom rozsahu spĺňajú požiadavky.

2.41. „Systém posunu detského zadržiavacieho systému“ je zariadenie umožňujúce uhlové alebo pozdĺžne posunutie detského zadržiavacieho systému alebo jeho časti.

2.42. „Blokovací systém detského zadržiavacieho systému“ je zariadenie, ktoré zabezpečuje udržiavanie detského zadržiavacieho systému a jeho častí v polohe použitia.

2.43. „Obmedzovač zaťaženia“ je zariadenie, ktoré sa pri určitých špecifikovaných podmienkach zaťaženia môže roztrhnúť alebo zablokovať. Toto zariadenie musí byť výslovne navrhnuté pre tieto podmienky, pričom jeho správanie musí byť reprodukovateľné a objektívne zdokumentované v technickej dokumentácii.

3. ŽIADOSŤ O TYPOVÉ SCHVÁLENIE

3.1. Žiadosť o typové schválenie typu detského zadržiavacieho systému podáva držiteľ obchodnej značky alebo ním riadne poverený zástupca a postupuje podľa schémy typového schválenia opísanej v prílohe 14.

3.2. Žiadosť o typové schválenie jednotlivých typov detského zadržiavacieho systému musí byť doplnená:

3.2.1. technickým opisom detského zadržiavacieho systému s vyznačením popruhov a iných použitých materiálov spolu s opisom predpokladaného a reprodukovateľného správania obmedzovačov zaťaženia. K tomu je potrebné priložiť výkresy častí, z ktorých sa detský zadržiavací systém skladá a v prípade navíjacích zariadení musí obsahovať montážne návody pre tieto navíjacie zariadenia a ich snímače, vyhlásenie o toxicite (bod 6.1.5) a horľavosti (bod 6.1.6); na výkresoch musí byť vyznačené miesto určené pre schvaľovacie číslo a prídavný symbol (symboly) vzhľadom na kruh schvaľovacej značky. V opise sa uvádza farba modelu predloženého na schválenie;

3.2.2. štyrmi vzorkami detského zadržiavacieho systému;

3.2.3. 10 metrami dĺžky každého typu popruhu použitého v detskom zadržiavacom systéme; a

3.2.4. ďalšími vzorkami dodanými na žiadosť technickej služby zodpovednej za vykonávanie skúšok;

3.2.5. návodmi a detailmi balenia v súlade s ďalej uvedeným bodom 15;

3.2.6. V prípade prenosných košíkov na dieťa – ak sa môže zadržiavacie zariadenie pre prenosný košík na dieťa použiť pre viac typov košíkov, musí výrobca zadržiavacieho systému dodať ich aktualizovaný zoznam.

3.3. Ak sa na zabezpečenie detského zadržiavacieho systému používa schválený bezpečnostný pás pre dospelých, musí byť v žiadosti stanovená kategória bezpečnostného pásu pre dospelých, ktorý sa má použiť, napríklad statické brušné pásy.

3.4. Schvaľovací úrad zmluvnej strany pred udelením schválenia overí existenciu vyhovujúceho systému a postupov na zabezpečenie účinnej kontroly, aby vyrábané detské zadržiavacie systémy, vybavenie alebo časti zodpovedali schválenému typu.

4. OZNAČENIA

4.1. Vzorky zadržiavacieho systému predloženého na schválenie podľa ustanovení bodov 3.2.2 a 3.2.3 musia byť zreteľne a nezmazateľne označené názvom, začiatočnými písmenami alebo obchodnou značkou výrobcu.

4.2. Jedna z plastových častí detského zadržiavacieho systému (akou je napríklad konštrukcia, ochranný nárazový štít, podporný vankúš atď.), s výnimkou pásu(-ov) alebo výstroja, musí byť zreteľne (a nezmazateľne) označená rokom výroby.

4.3. Ak sa zadržiavací systém použije v kombinácii s bezpečnostným pásom pre dospelých, musí sa zreteľne vyznačiť dráha popruhu, a to pomocou nákresu trvalo pripojeného k zadržiavaciemu systému. Ak je zadržiavací systém upevnený na svojom mieste bezpečnostným pásom pre dospelých, na výrobku musia byť zreteľne farebne vyznačené smery vedenia popruhu. Pre systém namontovaný s výhľadom dopredu sa na vyznačenie dráhy pohybu bezpečnostného pásu použije červená farba a v prípade systému namontovaného s výhľadom dozadu modrá farba. Pre zariadenia, ktoré môžu byť namontované s výhľadom dozadu a dopredu bez zmeny dráhy popruhu (t. j. otočný systém) sa použijú obidve farby. Rovnaká farba sa musí použiť aj na štítkoch systému, ktoré opisujú spôsob použitia.

Určené trasy pohybu brušnej a ramennej časti bezpečnostného pásu musia byť zreteľne rozlíšené. Každá časť bezpečnostného pásu musí byť odlíšená označením prostredníctvom farebného kódu, slov alebo tvarov.

V každom vyobrazení trasy pohybu bezpečnostného pásu na výrobku musí byť jasne označená orientácia detského zadržiavacieho systému vo vzťahu k vozidlu. Schémy trasy pohybu bezpečnostného pásu bez zobrazenia sedadla vozidla nie sú prípustné.

Značenie definované v tomto bode musí byť viditeľné pri umiestnení detského zadržiavacieho systému vo vozidle. V prípade zadržiavacích systémov skupiny 0 musí byť toto značenie viditeľné, aj keď sa dieťa nachádza v zadržiavacom systéme.

4.4. Na viditeľnom vnútornom povrchu (vrátane bočného krídla vedľa hlavy dieťaťa) v blízkosti plochy, na ktorej spočíva hlava dieťaťa v detskom zadržiavacom systéme musí byť na zadržiavacích systémoch s výhľadom dozadu trvalo umiestnený tento štítok (uvedená informácia je minimálnou požadovanou informáciou).

Minimálna veľkosť štítku: 60 × 120 mm.

Štítok sa prišije po celom svojom obvode na poťah a/alebo sa napevno prilepí na poťah celou svojou zadnou stranou. Prípustný je akýkoľvek iný spôsob pripevnenia, ak je trvalého charakteru, ak štítok nemožno z výrobku odstrániť a ani prekryť. Osobitne sa zakazujú štítky vo forme vlajok.

Ak môže dôjsť k prekrytiu štítka časťou detského zadržiavacieho systému alebo akýmkoľvek príslušenstvom dodávaným výrobcom detského zadržiavacieho systému, vyžaduje sa doplnkový štítok. Vo všetkých situáciách, keď je zadržiavací systém pripravený na použitie v akejkoľvek konfigurácii, musí byť trvalo viditeľný jeden výstražný štítok.

4.5. V prípade detského zadržiavacieho systému, ktorý je určený na montáž s výhľadom dopredu aj dozadu, sa uvedie text:

„DÔLEŽITÉ UPOZORNENIE – NEPOUŽÍVAJTE OTOČENÉ S VÝHĽADOM DOPREDU, KÝM HMOTNOSŤ DIEŤAŤA NEPREKROČÍ …(podľa pokynov)“.

4.6. V prípade detských zadržiavacích systémov s alternatívnymi dráhami pásu sa alternatívne kontaktné body nesúce zaťaženie medzi detským systémom a bezpečnostným pásom pre dospelých musia trvalo vyznačiť. Týmto označením sa uvedie, že ide o alternatívnu dráhu pásu, a musí byť v súlade s uvedenými požiadavkami na označenie pre sedadlá s výhľadom dopredu a dozadu.

4.7. Ak detský zadržiavací systém ponúka alternatívne kontaktné body nesúce zaťaženie, musí označenie požadované podľa bodu 4.3 obsahovať údaj, že alternatívna dráha pásu je opísaná v návode.

4.8. Označenie ISOFIX

Ak výrobok zahŕňa ukotvenia ISOFIX, musia byť pre osobu, ktorá inštaluje zadržiavací systém na vozidlo, trvalo viditeľné tieto informácie:

Logo ISO ISOFIX, za ktorým nasleduje(-ú) písmeno(-á) zodpovedajúce veľkostnej triede(-am) systému ISOFIX, do ktorej(-ých) výrobok patrí. Minimálne musí byť uvedený symbol pozostávajúci z kružnice s priemerom najmenej 13 mm obsahujúcej piktogram, ktorý musí byť kontrastný voči pozadiu kružnice. Piktogram musí byť jasne viditeľný buď prostredníctvom kontrastných farieb alebo príslušného reliéfu v prípade, že je razený alebo reliéfny.

Ďalej uvedené informácie môžu byť sprostredkované piktogramami a/alebo slovne. Označenie uvádza:

a) Základné relevantné kroky potrebné na prípravu sedadla na montáž. Musí byť napríklad vysvetlený spôsob vysunutia západkového systému ISOFIX.

b) Vysvetlenie polohy, funkcie a výklad všetkých ukazovateľov.

c) Polohu a v prípade potreby dráhu horných popruhov alebo iných prostriedkov na obmedzenie rotácie sedadla, ktoré si vyžadujú zásah používateľa, tieto musia byť označené pomocou jedného z uvedených symbolov podľa toho, ktorý je vhodný.

d) Musí byť označené nastavenie západiek ISOFIX a horného popruhu alebo iných prostriedkov na obmedzenie rotácie sedadla, ktoré si vyžadujú zásah používateľa.

e) Označenie musí byť trvalo pripevnené a viditeľné pre používateľa, ktorý montuje sedadlo.

f) V prípade potreby sa musí uviesť odkaz na pokyny pre používateľa detského zadržiavacieho systému a na miesto, kde sa uvedený dokument nachádza, pomocou uvedeného symbolu.

5. TYPOVÉ SCHVÁLENIE

5.1. Aby sa mohlo udeliť typové schválenie, musia všetky vzorky predložené podľa ustanovení bodov 3.2.2 a 3.2.3 vyhovovať vo všetkých smeroch požiadavkám stanoveným v bodoch 6 až 8 tohto predpisu.

5.2. Každému schválenému typu sa prideľuje schvaľovacie číslo. Jeho prvé dve číslice (v súčasnosti 04, čo zodpovedá číslu 04 zmien, ktoré nadobudli účinnosť 12. septembra 1995) označujú číslo zmien a doplnení zahŕňajúcich posledné väčšie technické zmeny a doplnenia vykonané v predpise v čase vydania tohto schválenia. Tá istá zmluvná strana nesmie rovnaké číslo prideliť inému typu detského zadržiavacieho systému, na ktorý sa vzťahuje tento predpis.

5.3. Správa o udelení, rozšírení alebo zamietnutí schválenia detského zadržiavacieho systému sa podľa tohto predpisu zasiela stranám dohody, ktoré tento predpis uplatňujú, na formulári podľa vzoru uvedeného v prílohe 1 k tomuto predpisu.

5.4. Na každý detské zadržiavací systém zhodný s typom schváleným podľa tohto predpisu sa okrem značiek predpísaných v bode 4 na vhodnom mieste pripevnia tieto údaje:

5.4.1. Medzinárodná schvaľovacia značka pozostávajúca z: 5.4.1.1. kruhu okolo písmena „E“, za ktorým nasleduje rozlišovacie číslo krajiny, ktorá schválenie udelila (1); 5.4.1.2. čísla typového schválenia;

5.4.2. týchto doplnkových symbolov: 5.4.2.1. slovo(-á) „univerzálny“, „obmedzený“, „polouniverzálny“ alebo „pre špecifické vozidlá“ podľa kategórie zadržiavacieho systému, 5.4.2.2. hmotnostný rozsah, pre ktorý je detský zadržiavací systém určený, a to: 0 – 10 kg; 0 – 13 kg; 9 – 18 kg; 15 – 25 kg; 22 – 36 kg; 0 – 18 kg; 9 – 25 kg; 15 – 36 kg; 0 – 25 kg; 9 – 36 kg; 0 – 36 kg; 5.4.2.3. symbolu „Y“, ak zadržiavacie zariadenie obsahuje rozkrokový popruh, v súlade s požiadavkami doplnku 3 k zmenám série 02 tohto predpisu; 5.4.2.4. symbolu „S“ v prípade „zadržiavacieho systému pre špeciálne potreby“.

5.5. Príklad usporiadania schvaľovacej značky je uvedený v prílohe 2 k tomuto predpisu.

5.6. Údaje spomínané v bode 5.4 musia byť dobre čitateľné a nezmazateľné a môžu sa pripevniť pomocou štítka alebo priamym označením. Štítok alebo označenie musí byť odolné voči opotrebeniu.

5.7. Štítky spomínané v bode 5.6 môžu byť vydané úradom, ktorý udelil schválenie, alebo z poverenia tohto úradu výrobcom.

6. VŠEOBECNÉ ŠPECIFIKÁCIE

6.1. Umiestnenie a pripevnenie na vozidle

6.1.1. Používanie detských zadržiavacích systémov kategórií „univerzálna“, „polouniverzálna“ a „obmedzená“ je prípustné na predných aj zadných sedadlách, ak sú zadržiavacie systémy pripevnené podľa pokynov výrobcu.

6.1.2. Používanie detských zadržiavacích systémov kategórie „pre špecifické vozidlá“ je prípustné vo všetkých polohách sedenia, ako aj v batožinovom priestore, ak sú zadržiavacie systémy namontované podľa pokynov výrobcu. V prípade zadržiavacieho systému s výhľadom dozadu musí jeho konštrukcia zabezpečovať oporu hlavy dieťaťa v polohe pripravenej na použitie. Tá sa stanoví priamkou kolmou na operadlo vedenou v línii očí, pričom priesečník musí byť minimálne 40 mm pod začiatkom oblúka takejto opory hlavy.

6.1.3. Detský zadržiavací systém sa pripevní na nosnú konštrukciu vozidla alebo sedadla podľa kategórie, do ktorej systém patrí.

Tabuľka možných konfigurácií pre schvaľovanie

Tabuľka skupín / kategórií

Skupina / kategória Univerzálne (2) Polouniverzálne (3) Obmedzené Pre špecifické vozidlá DZS DZS ISOFIX DZS DZS ISOFIX DZS DZS ISOFIX DZS DZS ISOFIX 0 Prenosný košík na dieťa A NA A A A NA A A s výhľadom dozadu A NA A A A NA A A 0+ smerujúce dozadu A NA A A A NA A A I smerujúce dozadu A NA A A A NA A A s výhľadom dopredu (integrálna) A A A A A NA A A s výhľadom dopredu (neintegrálna) NA NA NA NA NA NA NA NA s výhľadom dopredu (neintegrálna – pozri bod 6.1.12) A NA A NA A NA A A II smerujúce dozadu A NA A NA A NA A A s výhľadom dopredu (integrálna) A NA A NA A NA A A s výhľadom dopredu (neintegrálna) A NA A NA A NA A A III smerujúce dozadu A NA A NA A NA A A s výhľadom dopredu (integrálna) A NA A NA A NA A A s výhľadom dopredu (neintegrálna) A NA A NA A NA A A pričom: DZS: detský zadržiavací systém A: aplikuje sa NA: neaplikuje sa

6.1.3.1. Detské zadržiavacie systémy patriace do kategórie „univerzálne“ a „obmedzené“ sa pripevňujú prostredníctvom bezpečnostného pásu pre dospelých (s navíjacím zariadením alebo bez neho), ktorý spĺňa požiadavky predpisu č. 16 (alebo rovnocenného predpisu) a je pripevnený na ukotvenia spĺňajúce požiadavky predpisu č. 14 (alebo rovnocenného predpisu).

6.1.3.2. „Univerzálne“ detské zadržiavacie systémy ISOFIX sa pripevňujú pomocou ukotvení ISOFIX a remeňa horného popruhu ISOFIX, ktoré spĺňajú požiadavky tohto predpisu a sú pripevnené k ukotvovaciemu systému ISOFIX a ukotveniu horného popruhu ISOFIX, ktoré spĺňajú požiadavky predpisu č. 14.

6.1.3.3. V prípade „polouniverzálnej“ kategórie: pomocou dolných ukotvení predpísaných v predpise č. 14 a prídavných ukotvení vyhovujúcich odporúčaniu prílohy 11 k tomuto predpisu.

6.1.3.4. „Polouniverzálne“ detské zadržiavacie systémy ISOFIX sa pripevňujú pomocou ukotvení ISOFIX a remeňa horného popruhu ISOFIX alebo podpernej nohy alebo prístrojovej dosky vozidla, ktoré spĺňajú požiadavky tohto predpisu a sú pripevnené k ukotvovaciemu systému ISOFIX a/alebo ukotveniu horného popruhu ISOFIX, ktoré spĺňajú požiadavky predpisu č. 14.

6.1.3.5. V prípade kategórie „pre špecifické vozidlá“: pomocou ukotvení skonštruovaných výrobcom vozidla alebo výrobcom detského zadržiavacieho systému.

6.1.3.6. Pri detských zadržiavacích pásoch alebo upevňovacom páse detského zadržiavacieho systému, ktorý používa ukotvenia pásov, ku ktorým je už pripevnený pás alebo pásy pre dospelých, musí technická služba overiť, že:

skutočná poloha ukotvení pásu pre dospelých zodpovedá schváleniu podľa predpisu č. 14 alebo rovnocenného predpisu,

správna funkcia každého z oboch zariadení nebráni iným nariadeniam,

Pracky pásu pre dospelých a pre prídavný systém nesmú byť zameniteľné.

Ak detské zadržiavacie systémy využívajú tyče alebo zvláštne zariadenia pripevnené k ukotveniam schváleným podľa predpisu č. 14, ktoré premiestňujú skutočnú polohu ukotvenia mimo rozsahu stanoveného v predpise č. 14, musia sa uplatniť tieto body:

takéto systémy budú schválené iba v kategórii polouniverzálne alebo pre špecifické vozidlá,

technická služba uplatní na tyč a upevnenie požiadavky prílohy 11 k tomuto predpisu.

Tyč bude zahrnutá do dynamickej skúšky, zaťaženie bude pôsobiť v strede tyče a pri jej najväčšom vysunutí v prípade, že je tyč nastaviteľná.

Skutočná poloha a funkcia akéhokoľvek ukotvenia pásu pre dospelých, na ktoré je tyč upevnená, nesmie byť obmedzená.

6.1.3.7. Detský zadržiavací systém používajúci podpernú nohu sa schvaľuje v kategórii „polouniverzálne“ alebo „pre špecifické vozidlá“, pričom sa uplatňujú požiadavky prílohy 11 k tomuto predpisu. Výrobca detského zadržiavacieho systému musí zohľadniť podmienky správneho fungovania podpernej nohy v každom vozidle a poskytnúť o tom informácie.

6.1.4. Podporný vankúš sa musí zadržiavať pásom pre dospelých pri použití skúšky stanovenej v bode 8.1.4 alebo samostatnými prostriedkami.

6.1.5. Výrobca detského zadržiavacieho systému písomne potvrdí, že toxicita materiálov použitých pri výrobe zadržiavacích systémov a prvkov dosiahnuteľných pripútanému dieťaťu zodpovedá príslušným častiam normy EN 71:2009, časť 3. Skúšky, ktoré potvrdia platnosť vyhlásenia, sa môžu vykonať podľa uváženia skúšobného orgánu. Tento bod sa neuplatňuje na zadržiavacie systémy skupín II a III.

6.1.6. Výrobca detského zadržiavacieho systému písomne potvrdí, že horľavosť materiálov použitých pri výrobe zadržiavacieho systému zodpovedá príslušným častiam normy EN 71:2009, časť 2. Skúšky, ktoré potvrdia platnosť vyhlásenia, sa môžu vykonať podľa uváženia skúšobného orgánu.

6.1.7. V prípade detského zadržiavacieho systému s výhľadom dozadu, kde ako opora slúži prístrojová doska vozidla, sa na účely typového schválenia podľa tohto predpisu predpokladá, že prístrojová doska má dostatočnú pevnosť.

6.1.8. Detské zadržiavacie systémy „univerzálnej“ kategórie, s výnimkou univerzálnych detských zadržiavacích systémov ISOFIX, musia mať hlavný kontaktný bod nesúci zaťaženie medzi detským zadržiavacím systémom a bezpečnostným pásom pre dospelých. Tento bod nesmie byť menej ako 150 mm pod osou Cr, pri meraní s detským zadržiavacím systémom namontovaným na dynamickom skúšobnom zariadení bez figuríny v súlade s prílohou 21 k tomuto predpisu. Táto požiadavka platí pre všetky nastavenia a konfigurácie. Sú dovolené aj dodatočné alternatívne dráhy pásu. Ak existuje alternatívna dráha pásu, musí výrobca v návode na používanie výslovne uviesť túto alternatívnu dráhu podľa požiadaviek v bode 15. Pri skúške s použitím alternatívnej dráhy (dráh) pásu musí zadržiavací systém spĺňať všetky požiadavky predpisu s výnimkou tohto bodu.

6.1.9. Ak je na zabezpečenie detského zadržiavacieho systému univerzálnej kategórie potrebný bezpečnostný pás pre dospelých, jeho maximálna dĺžka, ktorá sa môže použiť na dynamickom skúšobnom zariadení je určená v prílohe 13 k tomuto predpisu.

Aby sa overila zhoda s touto požiadavkou, musí sa detský zadržiavací systém upevniť na skúšobné zariadenie pripevniť s použitím vhodného bezpečnostného pásu opísaného v prílohe 13. Figurína nesmie byť namontovaná, kým nie je konštrukcia zadržiavacieho systému taká, že namontovanie figuríny nezvýši dĺžku použitého pásu. Pri namontovanom detskom zadržiavacom systéme nesmie byť na bezpečnostnom páse žiadne pnutie s výnimkou ťahu štandardného navíjacieho zariadenia, ak je namontované. Ak sa používa navíjací pás, je táto podmienka splnená, ak aspoň 150 mm dĺžky bezpečnostného pásu zostáva navinutého na cievke.

6.1.10. Detské zadržiavacie systémy skupiny 0 a 0+ sa nesmú používať s výhľadom dopredu.

6.1.11. Detské zadržiavacie systémy skupiny 0 a 0+ okrem prenosného košíka na dieťa uvedeného v bode 2.4.1 patria do integrálnej triedy.

6.1.12. Detské zadržiavacie systémy skupiny I patria do integrálnej triedy, pokiaľ nie sú vybavené nárazovým štítom triedy B podľa bodu 2.7 tohto predpisu.

6.2. Konfigurácia

6.2.1. Konfigurácia zadržiavacieho systému musí byť taká, aby:

6.2.1.1. zadržiavací systém poskytoval požadovanú ochranu v akejkoľvek zamýšľanej polohe zadržiavacieho systému. V prípade „zadržiavacích systémov pre špeciálne potreby“, musí zadržiavací systém ako primárnu funkciu poskytovať požadovanú ochranu vo všetkých zamýšľaných polohách bez použitia prídavných zadržiavacích zariadení.

6.2.1.2. sa dieťa dalo ľahko a rýchlo uložiť a vybrať, ak ide o detský zadržiavací systém, v ktorom je dieťa zadržiavané postrojovým pásom alebo pásom tvaru Y bez použitia navíjacieho zariadenia, musí byť každý ramenný zadržiavací popruh a brušný popruh schopný vzájomného relatívneho pohybu pri postupe opísanom v bode 7.2.1.4. V takýchto prípadoch možno súbor pásov detského zadržiavacieho systému navrhnúť z dvoch alebo viacerých spojených častí. Pri „zadržiavacích systémoch pre špeciálne potreby“ sa pripúšťa, že prídavné zadržiavacie zariadenia obmedzia rýchlosť uloženia a vybratia dieťaťa. Avšak prídavné zariadenia musia byť skonštruované tak, aby uvoľnenie bolo čo najrýchlejšie.

6.2.1.3. Ak je možné zmeniť sklon zadržiavacieho systému, zmena sklonu nesmie mať za následok potrebu dodatočného ručného prestavenia popruhov. Na zmenu sklonu zadržiavacieho systému sa vyžaduje úmyselná ručná manipulácia.

6.2.1.4. Zadržiavacie systémy skupiny 0, 0+ a I musia udržať dieťa v polohe, ktorá mu poskytne požadovanú ochranu aj keď dieťa spí.

6.2.1.5. Aby sa zabránilo podkĺznutiu dieťaťa pod pás pri náraze alebo neposednosti dieťaťa, vyžaduje sa pre všetky zadržiavacie systémy skupiny I s výhľadom dopredu s integrálnym systémom postrojových pásov montáž rozkrokového popruhu.

6.2.2. Všetky zadržiavacie systémy skupiny I, II a III používajúce „brušný popruh“ musia viesť „brušný popruh“ tak, aby sa zabezpečil prenos zaťaženia „brušným popruhom“ cez panvu. Súprava nesmie vystaviť citlivé časti tela dieťaťa (brucho, rozkrok atď.) nadmernému tlaku.

6.2.2.1. Pri pripevnenom rozkrokovom popruhu v jeho najdlhšej polohe (ak ide o nastaviteľný popruh) nesmie byť možné nastaviť brušný popruh tak, aby voľne prevísal cez panvu najmenšej aj najväčšej figuríny v hmotnostných skupinách, na ktoré sa vzťahuje typové schválenie. V prípade všetkých zadržiavacích systémov s výhľadom dopredu nesmie byť možné nastaviť brušný popruh tak, aby voľne prevísal cez panvu najmenšej aj najväčšej figuríny v hmotnostných skupinách, na ktoré sa vzťahuje typové schválenie.

6.2.2.2. Pri dynamickej skúške popísanej v bode 8.1.3 brušný pás nesmie úplne presahovať panvovú časť figuríny v čase, ktorý predchádza maximálnemu horizontálnemu vychýleniu hlavy. Vykoná sa posúdenie použitím vysoko rýchlostného videozáznamu.

6.2.3. Všetky popruhy zadržiavacieho systému musia byť usporiadané tak, aby pri bežnom používaní neboli používateľovi nepohodlné alebo nemohli tvoriť nebezpečnú konfiguráciu. Vzdialenosť medzi ramennými popruhmi v blízkosti krku musí byť najmenej v šírke krku príslušnej figuríny.

6.2.4. Konštrukcia je taká, aby v prípade zrážky na temeno hlavy dieťaťa nepôsobili tlakové zaťaženia.

6.2.4.1. Pásy tvaru Y sa môžu používať iba v detských zadržiavacích systémoch smerujúcich dozadu a orientovaných do strany (prenosné košíky na dieťa).

6.2.5. Detský zadržiavací systém musí byť konštruovaný a namontovaný tak, aby:

6.2.5.1. sa na najmenšiu možnú mieru znížilo nebezpečenstvo poranenia dieťaťa alebo ostatných cestujúcich vozidla vyvolané ostrými hranami alebo výčnelkami (ako stanovuje napríklad predpis č. 21),

6.2.5.2. sa neodhaľovali ostré hrany alebo výčnelky, ktoré by mohli spôsobiť poškodenie poťahov sedadiel vozidla alebo odevov cestujúcich;

6.2.5.3. sa nevystavovali citlivé časti tela dieťaťa (brucho, rozkrok atď.) prídavným zotrvačným silám, ktoré spôsobuje;

6.2.5.4. sa zabezpečilo, aby jeho pevné časti v miestach kontaktu s popruhmi neodhaľovali ostré hrany schopné odierať popruhy;

6.2.6. Ktorákoľvek odnímateľná časť vyrobená tak, aby sa súčasti dali pripevňovať a odpájať, musí byť skonštruovaná takým spôsobom, aby sa v čo najväčšej miere vylúčilo nebezpečenstvo nesprávnej montáže a používania. „Zadržiavacie systémy pre špeciálne potreby“ sa môžu vybaviť prídavnými zadržiavacími zariadeniami. Tie sa konštruujú takým spôsobom, aby sa vylúčilo akékoľvek riziko nesprávnej montáže a aby ich uvoľňovacie prostriedky a spôsob prevádzky boli v prípade núdze pre záchranára okamžite zrozumiteľné.

6.2.7. Ak sa detský zadržiavací systém používa pre skupinu I a II, ako aj pre kombináciu skupín I a II, musí zahŕňať sedačku s operadlom a jeho vnútorná výška stanovená podľa schémy v prílohe 12 nesmie byť menšia ako 500 mm.

6.2.8. Navíjacie zariadenia sa môžu používať iba s automatickým alebo núdzovým blokovaním.

6.2.9. Pri zariadeniach určených pre hmotnostnú skupinu I nesmie byť možné, aby po usadení dieťa ľahko uvoľnilo časť systému, ktorá zadržiava panvu. Na tento účel sa musia splniť požiadavky uvedené v bode 7.2.5 (aretačné zariadenia). Každé zariadenie navrhnuté na zabezpečenie tejto funkcie sa musí natrvalo pripevniť k detskému zadržiavaciemu systému.

6.2.10. Detský zadržiavací systém sa môže skonštruovať takým spôsobom, aby sa dal použiť vo viac ako jednej hmotnostnej skupine za predpokladu, že je spôsobilý vyhovieť požiadavkám stanoveným pre každú z dotyčných skupín. Detský zadržiavací systém „univerzálnej“ kategórie musí spĺňať požiadavky tejto kategórie pre všetky hmotnostné skupiny, pre ktoré bol schválený.

6.2.11. Detský zadržiavací systém s navíjacím zariadením

Ak je detský zadržiavací systém vybavený navíjacím zariadením, musí navíjacie zariadenie spĺňať požiadavky bodu 7.2.3.

6.2.12. Pri podpornom vankúši sa musí preskúšať ľahkosť, s ktorou popruhy a pero pásu pre dospelých prechádzajú upevňovacími bodmi. Týka sa to najmä podporných vankúšov, ktoré sú skonštruované pre predné sedadlá a ktorých dosadacie časti môžu byť dlhé a polotuhé. Upevnená pracka nesmie prejsť upevňovacími bodmi prídavných sedadiel alebo umožniť polohu pásu úplne odlišnú od polohy na skúšobnom vozíku.

6.2.13. Ak je detský zadržiavací systém konštruovaný pre viac ako jedno dieťa, každý z týchto systémov musí byť úplne nezávislý, pokiaľ ide o prenos zaťaženia a nastavenie.

6.2.14. Detský zadržiavací systém obsahujúci nafukovacie prvky musí byť skonštruovaný takým spôsobom, aby podmienky používania (tlak, teplota, vlhkosť) nemali žiadny vplyv na jeho schopnosť spĺňať požiadavky tohto predpisu.

6.3. Špecifikácie zadržiavacieho systému ISOFIX

6.3.1. Všeobecné charakteristiky

6.3.1.1. Rozmery

Maximálna šírka, výška a hĺbka detského zadržiavacieho systému ISOFIX a umiestnenie ukotvovacieho systému ISOFIX a jeho prípojok sú pre výrobcu detského zadržiavacieho systému dané upínacím zariadením sedadla vozidla (VSF) definovaným v bode 2.31 tohto predpisu.

6.3.1.2. Hmotnosť

Hmotnosť detského zadržiavacieho systému ISOFIX univerzálnej a polouniverzálnej kategórie v hmotnostnej skupine 0, 0+, 1 nesmie prekročiť 15 kg.

6.3.2. Ukotvenia ISOFIX

6.3.2.1. Typ

Ukotvenia ISOFIX môžu byť skonštruované podľa príkladov zobrazených na obrázku 0 a) alebo podľa iných vhodných návrhov, ktoré sú súčasťou pevného mechanizmu umožňujúceho nastavenie, ktoré určí výrobca detského zadržiavacieho systému ISOFIX.

Obrázok 0 a)

33 max. 33 max. Rozmery v mm Vysvetlivky 1 Ukotvenie detského zadržiavacieho systému ISOFIX – príklad 1 2 Ukotvenie detského zadržiavacieho systému ISOFIX – príklad 2

6.3.2.2. Rozmery

Rozmery časti ukotvenia detského zadržiavacieho systému ISOFIX, ktoré sa pripája na ukotvovací systém ISOFIX, nesmú prekročiť maximálne vonkajšie rozmery určené na obrázku 0 b).

Obrázok 0 b)

6.3.2.3. Indikácia čiastočného uzavretia

Detský zadržiavací systém ISOFIX musí byť vybavený prostriedkami, pomocou ktorých je jasne zistiteľné, že obidve ukotvenia ISOFIX sú plne uzatvorené v zodpovedajúcich dolných ukotveniach ISOFIX. Prostriedok indikácie môžu byť zvukový, hmatový alebo vizuálny, alebo kombináciou dvoch a viacerých spôsobov. Vizuálna indikácia musí byť zistiteľná pri bežných podmienkach osvetlenia.

6.3.3. Špecifikácie remeňa horného popruhu detského zadržiavacieho systému ISOFIX

6.3.3.1. Spojka horného popruhu

Spojkou horného popruhu by mal byť hák horného popruhu ISOFIX zobrazený na obrázku 0 c) alebo podobné zariadenia, ktoré vyhovujú rozmerom uvedeným na obrázku 0 c).

6.3.3.2. Funkcie remeňa horného popruhu ISOFIX

Remeň horného popruhu ISOFIX musí byť spevnený pásom tkaniny (alebo rovnocenným materiálom), ktorá umožňuje nastavenie a uvoľnenie napätia.

6.3.3.2.1. Dĺžka remeňa horného popruhu ISOFIX

Remeň horného popruhu detského zadržiavacieho systému ISOFIX musí mať dĺžku najmenej 2 000 mm.

6.3.3.2.2. Indikátor nenapnutých častí

Remeň horného popruhu ISOFIX alebo sedadlo detského zadržiavacieho systému ISOFIX musí byť vybavené zariadením, ktoré indikuje, že remeň nie je na žiadnom mieste povolený. Toto zariadenie môže byť súčasťou zariadenia na nastavenie a uvoľňovanie napätia.

6.3.3.2.3. Rozmery

Rozmery zapojenia hákov horného popruhu ISOFIX sú zobrazené na obrázku 0 c).

Obrázok 0 c)

Rozmery spojky horného popruhu ISOFIX (hákový typ)

pohľad zhora 10 až 12

min. 2,5 detail A 45° menovitý polomer 2,3 až 3,8 tyč s priemerom 6,4 polomer max. 12 pohľad zboku 20 max. min. 10,4 pozri detail A Rozmery v milimetroch Vysvetlivky: Okolitá konštrukcia (ak existuje) Oblasť, v ktorej musí byť umiestnený celý profil rozhrania háku popruhu

6.3.4. Možnosti nastavenia

Ukotvenia ISOFIX alebo samotný detský zadržiavací systém ISOFIX musia byť nastaviteľné, aby sa prispôsobili rozsahu umiestnení polôh ukotvení systému ISOFIX opísaného v predpise č. 14.

6.4. Kontrola označení

6.4.1. Technická služba vykonávajúca schvaľovacie skúšky overuje, či označenia zodpovedajú požiadavkám bodu 4.

6.5. Kontrola návodu na montáž a použitie

6.5.1. Technická služba vykonávajúca schvaľovacie skúšky overuje, či návod na montáž a použitie zodpovedajú požiadavkám bodu 15.

7. OSOBITNÉ ŠPECIFIKÁCIE

7.1. Ustanovenia platné pre zmontovaný zadržiavací systém

7.1.1. Odolnosť proti korózii

7.1.1.1. Úplný detský zadržiavací systém alebo jeho časti vystavené korózii sa podrobia koróznej skúške špecifikovanej v bode 8.1.1.

7.1.1.2. Po koróznej skúške predpísanej v bodoch 8.1.1.1 a 8.1.1.2 nesmú byť voľným okom kvalifikovaného pozorovateľa viditeľné žiadne známky poškodenia ani značnejšej korózie, ktoré by mohli oslabiť správnu funkciu detského zadržiavacieho systému.

7.1.2. Pohlcovanie energie

7.1.2.1. Pre všetky systémy s operadlom musia oblasti vymedzené v prílohe 18 k tomuto predpisu vykazovať pri skúške podľa prílohy 17 maximálne zrýchlenie menšie ako 60 g; táto požiadavka platí aj pre oblasti ochrany proti nárazom, ktoré sa nachádzajú v dráhe nárazu hlavy.

7.1.2.2. V prípade detských zadržiavacích systémov s trvalo mechanicky pripojenou nastaviteľnou opierkou hlavy, kde je výška buď bezpečnostného pásu pre dospelých alebo postroja pre deti priamo regulovaná nastaviteľnou opierkou hlavy, nie je nevyhnutné vyžadovať pohltenie energie v oblastiach vymedzených v prílohe 18, ktoré nie sú v kontakte s hlavou figuríny, t. j. za opierkou hlavy.

7.1.3. Prevrátenie

7.1.3.1. Detský zadržiavací systém sa skúša podľa bodu 8.1.2. Figurína v žiadnom okamihu počas skúšky nesmie zo systému úplne vypadnúť a ak je skúšobné sedadlo v prevrátenej polohe, hlava figuríny sa nesmie posunúť o viac ako 300 mm v zvislom smere od svojej pôvodnej polohy vzhľadom k skúšobnému sedadlu.

7.1.4. Dynamická skúška

7.1.4.1. Všeobecné podmienky Detský zadržiavací systém sa podrobí dynamickej skúške v súlade s bodom 8.1.3.

7.1.4.1.1. Detské zadržiavacie systémy „univerzálnej“, „obmedzenej“ a „polouniverzálnej“ kategórie sa skúšajú na skúšobnom vozíku pomocou skúšobného sedadla predpísaného v bode 6, ako aj v súlade s bodom 8.1.3.1.

7.1.4.1.2. Detské zadržiavacie systémy kategórie pre „špecifické vozidlá“ sa skúšajú s každým typom vozidla, pre ktoré sú určené. Technická služba zodpovedná za vykonávanie skúšok môže znížiť počet typov skúšobných vozidiel, ak sa tieto podstatne nelíšia v znakoch uvedených v bode 7.1.4.1.2.3. Detský zadržiavací systém sa môže skúšať jedným z týchto spôsobov:

7.1.4.1.2.1. na kompletnom vozidle ako je predpísané v bode 8.1.3.3;

7.1.4.1.2.2. v kostre karosérie vozidla na skúšobnom vozíku, ako predpisuje bod 8.1.3.2; alebo

7.1.4.1.2.3. na dostatočnom počte častí karosérie vozidla reprezentujúcich štruktúru vozidla a povrch nárazu. Ak je detský zadržiavací systém určený na použitie na zadných sedadlách, musí sa skúšať zadná strana predného sedadla, zadné sedadlo, podlaha, stĺpiky B a C a strecha. Ak je detský zadržiavací systém určený na použitie na predných sedadlách, musí sa skúšať palubná doska, stĺpiky A, predné okno, všetky páky alebo tlačidlá montované na podlahe alebo konzole, predné sedadlo, podlaha a strecha. Okrem toho, ak je detský zadržiavací systém určený na použitie v kombinácii s bezpečnostným pásom pre dospelých, musí sa skúšať vhodný bezpečnostný pás (pásy). Technická služba zodpovedná za vykonávanie skúšok môže povoliť vylúčenie niektorých častí zo skúšok, ktoré považuje za nadbytočné. Skúška sa vykoná podľa postupu uvedeného v bode 8.1.3.2.

7.1.4.1.3. Dynamická skúška sa vykonáva s detskými zadržiavacími systémami, ktoré predtým ešte neboli vystavené zaťaženiu.

7.1.4.1.4. Počas dynamickej skúšky sa žiadna časť detského zadržiavacieho systému, ktorá pomáha udržať dieťa v správnej polohe, nesmie roztrhnúť a žiadne pracky, blokovací systém, systém posunu alebo podperná noha sa nesmú roztrhnúť, uvoľniť alebo rozpadnúť, s výnimkou prípadov, keď je daným zariadením obmedzovač zaťaženia. Obmedzovač zaťaženia musí byť výrobcom jasne označený v technickom opise, ako je uvedené v bode 3.2.1 tohto predpisu.

7.1.4.1.5. V prípade „neintegrálneho“ typu sa použitý bezpečnostný pás pre sedačku musí zhodovať so štandardným pásom vrátane konzol ukotvení predpísaných v prílohe č. 13 k tomuto predpisu. To sa nevzťahuje na schvaľovanie v kategórii pre „špecifické vozidlá“, pri ktorých sa použije bezpečnostný pás používaný vo vozidle.

7.1.4.1.6. Ak sa detský zadržiavací systém pre „špecifické vozidlo“ namontuje v priestore za najzadnejšou prednou polohou sedadla pre dospelých (napríklad v batožinovom priestore), musí sa vykonať jedna skúška s najväčšou figurínou/figurínami na celom vozidle podľa bodu 8.1.3.3.3. Ak to požaduje výrobca, môžu sa vykonať ostatné skúšky, vrátane zhody výroby podľa bodu 8.1.3.2.

7.1.4.1.7. V prípade „zadržiavacieho systému pre špeciálne potreby“ sa musí každá dynamická skúška predpísaná v tomto predpise vykonať pre každú hmotnostnú skupinu dvakrát: raz pomocou primárnych zadržiavacích prostriedkov a druhýkrát so všetkými zadržiavacími zariadeniami. Počas týchto skúšok sa musí špeciálna pozornosť venovať požiadavkám bodov 6.2.3 a 6.2.4.

7.1.4.1.8. Počas dynamických skúšok sa štandardný bezpečnostný pás použitý na uchytenie integrálneho detského zadržiavacieho systému nesmie uvoľniť zo žiadnej vodiacej lišty ani blokovacieho zariadenia použitého na vykonanie skúšok.

Počas dynamických skúšok sa štandardný bezpečnostný pás použitý na uchytenie neintegrálneho detského zadržiavacieho systému nesmie uvoľniť zo žiadnej vodiacej lišty ani blokovacieho zariadenia použitého na vykonanie skúšok. ak však ide o ramennú časť štandardného bezpečnostného pásu, posudzuje sa až do okamihu, keď je dosiahnuté maximálne vodorovné vychýlenie hlavy figuríny. Ďalej počas dynamickej skúšky neintegrálneho detského zadržiavacieho systému je hranica prijateľného pohybu pásu tam, kde spodný okraj ramennej časti štandardného bezpečnostného pásu nie je ďalej ako lakeť figuríny v bode maximálneho vodorovného vychýlenia hlavy figuríny.

7.1.4.1.9. Detský zadržiavací systém s podpernou nohou sa musí skúšať takto:

a) V prípade polouniverzálnej kategórie sa skúšky čelného nárazu musia vykonať s podpernou nohou nastavenou do maximálnej aj minimálnej nastaviteľnej polohy kompatibilnej s umiestnením podlahového panelu skúšobného vozíka. Skúšky zadného nárazu sa vykonajú v najhoršej polohe zvolenej technickou službou. Počas skúšok musí byť podperná noha podopieraná podlahovým panelom skúšobného vozíka opísaným na obrázku 2 v doplnku 3 k prílohe 6. Ak je medzi najmenšou dĺžkou nohy a najvyššou úrovňou podlahového panela voľný priestor, noha sa nastaví voči úrovni podlahového panela 140 mm pod Cr. Ak je maximálna dĺžka nohy väčšia ako najnižšia úroveň podlahového panela, ktorú by bolo možné použiť, noha sa nastaví tak, aby najnižšia úroveň podlahového panela bola 280 mm pod Cr. V prípade podpernej nohy s nastaviteľnými stupňami sa dĺžka podpernej nohy nastaví na najbližšiu nastaviteľnú polohu, aby sa zabezpečilo, že podperná noha je v kontakte s podlahou.

b) V prípade podpernej nohy mimo roviny symetrie zvolí technická služba najhorší prípad.

c) V prípade kategórie detských zadržiavacích systémov pre špeciálne vozidlá musí byť podperná noha nastavená podľa špecifikácií výrobcu detského zadržiavacieho systému.

7.1.4.1.10. V prípade detského zadržiavacieho systému využívajúceho ukotvovací systém ISOFIX a prípadné zariadenie na zamedzenie rotácii sa musí vykonať dynamická skúška:

7.1.4.1.10.1. v prípade detských zadržiavacích systémov ISOFIX tried A, B a B1: 7.1.4.1.10.1.1. s použitím zariadenia na zamedzenie rotácii a 7.1.4.1.10.1.2. bez použitia zariadenia na zamedzenie rotácii. Ak je zariadením na zamedzenie rotácii podperná noha a môže byť úplne zasunutá do základne alebo konštrukcie detského zadržiavacieho systému, skúška sa vykoná so zariadením v zasunutej polohe alebo s úplne odstránenou podpernou nohou. Ak podpernú nohu nie je možné úplne zasunúť do základne, skúška sa vykoná v stave, keď je zariadenie nastavené na najkratšiu dĺžku a podlahový panel vozíka je v najnižšej polohe. Táto požiadavka neplatí, ak sa ako zariadenie na zamedzenie rotácii používa pevná nastaviteľná podperná noha;

7.1.4.1.10.2. v prípade detského zadržiavacieho systému ISOFIX inej veľkostnej triedy s použitím zariadenia proti rotácii.

7.1.4.2. Zrýchlenie hrudníka (4)

7.1.4.2.1. Výsledná hodnota zrýchlenia hrudníka nesmie prekročiť hodnotu 55 g s výnimkou časových úsekov, ktorých celkové trvanie nepresahuje hodnotu 3 ms.

7.1.4.2.2. Vertikálna zložka zrýchlenia od brucha smerom k hlave nesmie prekročiť hodnotu 30 g s výnimkou časových úsekov, ktorých celkové trvanie nepresahuje hodnotu 3 ms.

7.1.4.3. Prienik do brucha (5)

7.1.4.3.1. Pri overovaní uvedenom v prílohe 8 – doplnok 1, bod 5.3, nesmú byť viditeľné žiadne známky preniknutia do modelovacej hliny brucha spôsobené ktoroukoľvek častou zadržiavacieho zariadenia.

7.1.4.4. Posunutie figuríny

7.1.4.4.1. Detské zadržiavacie systémy „univerzálnej“, „obmedzenej“ a „polouniverzálnej“ kategórie:

7.1.4.4.1.1. Detské zadržiavacie systémy s výhľadom dopredu: hlava figuríny nesmie prejsť za roviny BA a DA vyznačené na obrázku 1, okrem prídavných sedadiel v prípade použitia najväčšej figuríny P10, pričom hodnota vo vzťahu k rovine DA je 840 mm. Obrázok 1 Usporiadanie na skúšanie systému s výhľadom dopredu

7.1.4.4.1.2. Detské zadržiavacie systémy s výhľadom dozadu 7.1.4.4.1.2.1. Detské zadržiavacie systémy podopierané prístrojovou doskou: hlava figuríny nesmie presiahnuť roviny AB, AD a DCr vyznačené na obrázku 2. Toto sa posudzuje až do 300 ms alebo do momentu, keď sa figurína definitívne ustáli podľa toho, ktorý okamih nastane skôr. Obrázok 2 Usporiadanie na skúšanie systému s výhľadom dopredu Text obrazu oceľová tyč 500 × 100 × 90 7.1.4.4.1.2.2. Detské zadržiavacie systémy skupiny 0 nepodopierané prístrojovou doskou a prenosné košíky na dieťa: hlava figuríny nesmie presiahnuť roviny AB, AD a DE vyznačené na obrázku 3. Toto sa posudzuje až do 300 ms alebo do momentu, keď sa figurína definitívne ustáli podľa toho, ktorý okamih nastane skôr. Obrázok 3 Usporiadanie na skúšanie detských zadržiavacích systémov skupiny 0 nepodopieraných prístrojovou doskou 7.1.4.4.1.2.3. Detské zadržiavacie systémy iné ako skupiny 0 nepodopierané prístrojovou doskou: hlava figuríny nesmie presiahnuť roviny FD, FG a DE vyznačené na obrázku 4 a nesmie dôjsť k priamemu kontaktu hlavy figuríny s tyčou. Toto sa posudzuje až do 300 ms alebo do momentu, keď sa figurína definitívne ustáli, podľa toho, ktorý okamih nastane skôr. V prípade kontaktu takéhoto detského zadržiavacieho systému s tyčou s priemerom 100 mm, pričom sa splnia všetky ostatné skúšobné kritériá, sa musí vykonať ďalšia dynamická skúška (čelný náraz) pri použití najťažšej figuríny určenej na takýto zadržiavací systém, pričom sa nepoužije tyč s priemerom 100 mm. Požiadavkou na túto skúšku je splnenie všetkých ostatných kritérií, s výnimkou posunutia dopredu. Obrázok 4 Usporiadanie na skúšanie systémov s výhľadom dozadu okrem skupiny 0 a nepodopieraných prístrojovou doskou. Text obrazu oceľová tyč 500 × Ø 100 × Ø 90

7.1.4.4.2. Detské zadržiavacie systémy kategórie pre „špecifické vozidlá“: ak sa vykonáva skúšanie v kompletnom vozidle alebo v kostre karosérie vozidla, hlava nesmie prísť do kontaktu so žiadnou časťou vozidla. Ak aj napriek tomu ku kontaktu dôjde, rýchlosť nárazu hlavy musí byť menšia ako 24 km/h, pričom časť, na ktorú sa narazí, musí spĺňať požiadavky skúšky pohlcovania energie stanovené v prílohe 4 k predpisu 21. Pri skúške s celým vozidlom musí byť po skúške možné odstrániť figurínu zo systému bez použitia nástrojov.

7.1.5. Tepelná odolnosť

7.1.5.1. Sady praciek, navíjacie zariadenia, nastavovacie a aretačné zariadenia, ktoré môžu byť vystavené účinkom teplôt, sa podrobia skúške tepelnej odolnosti popísanej v bode 8.2.8.

7.1.5.2. Po skúške tepelnej odolnosti predpísanej v bode 8.2.8.1 nesmie byť vidno žiadne znaky opotrebenia viditeľné voľným okom kvalifikovaného pozorovateľa, ktoré by mohli ohroziť správnu funkciu detského zadržiavacieho systému.

7.2. Ustanovenia platné pre jednotlivé súčasti zadržiavacieho systému

7.2.1. Pracka

7.2.1.1. Pracka musí byť navrhnutá tak, aby sa zabránilo akejkoľvek možnosti nesprávnej manipulácie. Okrem iného to znamená, že nie je možné, aby pracka zostala v čiastočne zatvorenom stave. Nesmie byť možné neúmyselne vymeniť súčasti pracky v čase, keď je pracka uzatvorená. Pracka sa musí uzatvárať len ak sú všetky časti zasunuté. V miestach, kde je pracka v dotyku s dieťaťom, nesmie jej šírka byť menšia ako najmenšia šírka popruhu stanovená v bode 7.2.4.1.1. Tento bod neplatí pre súpravy pásov, ktoré už boli schválené podľa predpisu EHK č. 16 alebo ekvivalentného platného predpisu. V prípade „zadržiavacieho systému pre špeciálne potreby“ musí spĺňať požiadavky bodov 7.2.1.1 až 7.2.1.9 (vrátane) len pracka na primárnych zadržiavacích zariadeniach.

7.2.1.2. Ak nie je pracka vystavená žiadnemu napätiu, musí zostať uzatvorená v každej polohe. Pracka musí byť ľahko ovládateľná a uchopiteľná. Pracku musí byť možné otvoriť tlakom na tlačidlo alebo podobné zariadenie. Povrch, na ktorý sa aplikuje tlak, musí mať v skutočne uvoľnenej polohe a pri premietnutí do roviny kolmej k počiatočnému smeru pohybu tlačidla: v prípade krytých zariadení plochu väčšiu ako 4,5 cm2 so šírkou najmenej 15 mm; v prípade nekrytých zariadení plochu minimálne 2,5 cm2 so šírkou najmenej 10 mm. Šírka predstavuje menší z dvoch rozmerov vytvárajúcich uvedenú plochu a meria sa kolmo na smer pohybu uvoľňovacieho tlačidla.

7.2.1.3. Plocha odisťovacieho zariadenia pracky musí mať červenú farbu. Túto farbu nesmie mať žiadna iná časť pracky.

7.2.1.4. Zo zadržiavacieho systému sa musí dať dieťa uvoľniť jednoduchou manipuláciou s jedinou prackou. Pre skupiny 0 a 0+ je prípustné vybrať dieťa spolu so zariadeniami, akými sú detský nosič/prenosný košík na dieťa/zadržiavacie zariadenia pre prenosný košík na dieťa, ak sa detský zadržiavací systém môže uvoľniť manipuláciou maximálne s dvoma prackami.

7.2.1.4.1. Sponové spojenie medzi ramennými popruhmi a postrojovým pásom sa nepovažuje za spojenie, ktoré spĺňa požiadavky na jednoduchú manipuláciu uvedené v bode 7.2.1.4.

7.2.1.5. Pre skupinu II a III sa pracka musí umiestniť tak, aby na ňu dieťa cestujúce vo vozidle mohlo dosiahnuť. Okrem toho musí byť pracka pre všetky hmotnostné skupiny umiestnená tak, aby jej účel a spôsob rozopínania boli záchranárovi v prípade núdze ihneď zrejmé.

7.2.1.6. Rozopnutie pracky musí umožniť vybratie dieťaťa nezávisle na tom, či ide o „sedačku“, „opierku sedačky“ alebo „nárazový štít“, ak sú namontované; ak zariadenie obsahuje aj rozkrokový popruh, musí sa aj tento popruh dať uvoľniť rozopnutím rovnakej pracky.

7.2.1.7. Pracka musí spĺňať požiadavky na uskutočnenie skúšky tepelnej odolnosti v bode 8.2.8.1 a požiadavky opakovanej manipulácie s ňou a pred dynamickými skúškami predpísanými v bode 8.1.3 sa musí podrobiť skúške pozostávajúcej z 5 000 ± 5 cyklov rozopínania a zapínania pri normálnych podmienkach používania.

7.2.1.8. Pracka sa podrobí týmto skúškam rozopínania:

7.2.1.8.1. Skúška pri zaťažení 7.2.1.8.1.1. Na túto skúšku sa použije detský zadržiavací systém, ktorý už bol podrobený dynamickej skúške predpísanej v bode 8.1.3. 7.2.1.8.1.2. Sila potrebná na rozopnutie pracky počas skúšky predpísanej v bode 8.2.1.1 nesmie byť väčšia ako 80 N.

7.2.1.8.2. Skúška bez zaťaženia 7.2.1.8.2.1. Na túto skúšku sa použije pracka, ktorá predtým nebola vystavená zaťaženiu. Sila potrebná na rozopnutie pracky v čase, keď pracka nie je zaťažená, musí byť pri skúške predpísanej v bode 8.2.1.2 v rozsahu od 40 – 80 N.

7.2.1.9. Pevnosť

7.2.1.9.1. Počas skúšky podľa bodu 8.2.1.3.2 sa žiadna strana pracky, priľahlých popruhov alebo nastavovacích zariadení nesmie zlomiť alebo oddeliť.

7.2.1.9.2. Pripútavacia pracka pre hmotnostné skupiny 0 a 0+ musí zniesť zaťaženie 4 000 N.

7.2.1.9.3. Pripútavacia pracka pre hmotnostnú skupinu I a vyššie musí zniesť zaťaženie 10 000 N.

7.2.1.9.4. Schvaľovací úrad nemusí vyžadovať skúšku pevnosti pracky, ak je táto informácia už dostupná a táto skúška sa zdá nadbytočná.

7.2.2. Nastavovacie zariadenie

7.2.2.1. Nastavovací rozsah musí byť dostatočný, aby dovoľoval správne nastavenie detského zadržiavacieho systému pri všetkých figurínach patriacich do hmotnostnej skupiny, pre ktorú je systém určený, a dovoľoval vyhovujúcu montáž vo všetkých špecifikovaných modeloch vozidiel.

7.2.2.2. Všetky nastavovacie zariadenia musia byť „rýchlo nastavovacie“; iba v prípadoch, keď sa nastavovacie zariadenia používajú len na počiatočnú montáž zadržiavacieho systému vo vozidle, môžu byť aj iné ako „rýchlo nastavovacie“.

7.2.2.3. „Rýchlo nastavovacie“ zariadenia musia byť ľahko dosiahnuteľné, ak je detský zadržiavací systém správne namontované a dieťa alebo figurína je vo svojej polohe.

7.2.2.4. „Rýchlo nastavovacie“ zariadenie sa musí dať ľahko nastaviť podľa telesných pomerov dieťaťa. Zvlášť pri skúške vykonávanej podľa bodu 8.2.2.1 nesmie byť sila potrebná na ovládanie ručného nastavovacieho zariadenia väčšia ako 50 N.

7.2.2.5. Na vykonanie skúšky tepelnej odolnosti predpísanej v bode 8.2.8.1 a v bode 8.2.3 sa použijú dve vzorky nastavovacích zariadení na nastavovanie detského zadržiavacieho systému.

7.2.2.5.1. Sklz popruhu nesmie byť pri jednom nastavovacom zariadení väčší ako 25 mm alebo pri všetkých nastavovacích zariadeniach väčší ako 40 mm.

7.2.2.6. Zariadenie sa nesmie pri skúške predpísanej v bode 8.2.2.1 porušiť ani uvoľniť.

7.2.2.7. Nastavovacie zariadenie namontované priamo na detský zadržiavací systém musí byť schopné zniesť opakovanú prevádzku a pred dynamickou skúškou predpísanou v bode 8.1.3 musí podstúpiť skúšku zahŕňajúcu 5 000 ± 5 cyklov špecifikovaných v bode 8.2.7.

7.2.3. Navíjacie zariadenie

7.2.3.1. Navíjacie zariadenia s automatickým blokovaním

7.2.3.1.1. Popruh bezpečnostného pásu vybaveného navíjacím zariadením s automatickým blokovaním sa nesmie medzi blokovacími polohami navíjacieho zariadenia odvinúť o viac ako 30 mm. Po pohybe používateľa dozadu musí pás zostať vo svojej počiatočnej polohe alebo sa samočinne vrátiť do tejto polohy po nasledujúcom pohybe používateľa dopredu.

7.2.3.1.2. Ak je navíjacie zariadenie súčasťou brušného pásu, nesmie byť sila navíjania popruhu podľa bodu 8.2.4.1 menšia ako 7 N pri jej meraní na voľnej dĺžke medzi figurínou a navíjacím zariadením. Ak je navíjacie zariadenie súčasťou zariadenia na zadržiavanie hrudníka, sila navíjania popruhu nesmie byť menšia ako 2 N alebo väčšia ako 7 N pri obdobnom meraní. Ak popruh prechádza cez vodidlo alebo kladku, navíjacia sila sa meria na voľnej dĺžke popruhu medzi figurínou a vodidlom alebo kladkou. Ak súprava obsahuje ručné alebo automatické zariadenie zabraňujúce úplnému odvinutiu popruhu, nesmie byť takéto zariadenie počas vykonávania týchto meraní v činnosti.

7.2.3.1.3. Popruh sa musí z navíjacieho zariadenia odvíjať opakovane a musí byť možné navinúť ho späť až do dosiahnutia hodnoty 5 000 cyklov, pri podmienkach uvedených v bode 8.2.4.2. Navíjacie zariadenie sa následne podrobí skúške tepelnej odolnosti podľa požiadaviek popísaných v bode 8.2.8.1, koróznej skúške popísanej v bode 8.1.1, ako aj skúške odolnosti proti prachu popísanej v bode 8.2.4.5. Potom musí úspešne absolvovať ďalších 5 000 cyklov odvinutia a navinutia. Po vykonaní uvedených skúšok musí byť navíjacie zariadenie schopné ďalšej správnej prevádzky a musí vyhovovať požiadavkám bodov 7.2.3.1.1 a 7.2.3.1.2.

7.2.3.2. Navíjacie zariadenia s núdzovým blokovaním

7.2.3.2.1. Navíjacie zariadenie s núdzovým blokovaním musí pri skúške podľa bodu 8.2.4.3 splniť tieto podmienky:

7.2.3.2.1.1. Musí sa zablokovať, ak brzdenie vozidla dosiahne hodnotu 0,45 g.

7.2.3.2.1.2. Nesmie sa zablokovať, ak zrýchlenia popruhu budú menšie ako 0,8 g, pričom táto hodnota sa meria v smere odvíjania popruhu.

7.2.3.2.1.3. Nesmie sa zablokovať, ak je jeho snímač odklonený v ktoromkoľvek smere v uhle najviac 12° od montážnej polohy stanovenej výrobcom.

7.2.3.2.1.4. Musí sa zablokovať, ak je jeho snímač odklonený v ktoromkoľvek smere v uhle väčšom ako 27° od montážnej polohy stanovenej výrobcom.

7.2.3.2.2. Ak činnosť navíjacieho zariadenia závisí od vonkajšieho signálu alebo zdroja energie, jeho konštrukcia musí zabezpečiť, aby sa navíjacie zariadenie pri zlyhaní alebo prerušení takéhoto signálu alebo zdroja energie samočinne zablokovalo.

7.2.3.2.3. Navíjacie zariadenie s núdzovým blokovaním s viacnásobnou citlivosťou musí spĺňať vyššie uvedené požiadavky. Okrem toho, ak je jedným z činiteľov citlivosť rozvinovania popruhu, musí dôjsť k zablokovaniu pri hodnote zrýchlenia popruhu 1,5 g meranom v smere odvíjania popruhu.

7.2.3.2.4. Pri skúškach uvedených v bodoch 7.2.3.2.1.1 a 7.2.3.2.3, nesmie celková dĺžka popruhu, ktorá sa môže odvinúť pred zablokovaním navíjacieho zariadenia presiahnuť hodnotu 50 mm, ak sa vychádza z odvinutej dĺžky stanovenej v bode 8.2.4.3.1. Pri skúške spomínanej v bode 7.2.3.2.1.2 nesmie k blokovaniu dôjsť počas odvinovania popruhu v dĺžke 50 mm, ak sa vychádza z odvinutej dĺžky stanovenej v bode 8.2.4.3.1.

7.2.3.2.5. Ak je navíjacie zariadenie súčasťou brušného pásu, nesmie byť sila navíjania popruhu podľa ustanovenia bodu 8.2.4.1 menšia ako 7 N pri jej meraní na voľnej dĺžke medzi figurínou a navíjacím zariadením. Ak je navíjacie zariadenie súčasťou zariadenia na zadržiavanie hrudníka, sila navíjania popruhu pri obdobnom meraní nesmie byť menšia ako 2 N a väčšia ako 7 N. Ak popruh prechádza cez vodidlo alebo kladku, navíjacia sila sa meria na voľnej dĺžke popruhu medzi figurínou a vodidlom alebo kladkou. Ak súprava obsahuje ručné alebo automatické zariadenie zabraňujúce úplnému odvinutiu popruhu, nesmie byť takéto zariadenie počas vykonávania týchto meraní v činnosti.

7.2.3.2.6. Popruh sa opakovane odvíja z navíjacieho zariadenia a nechá sa navinúť sa naspäť až do dosiahnutia hodnoty 40 000 cyklov pri podmienkach uvedených v bode 8.2.4.2. Navíjacie zariadenie sa následne podrobí teplotnej skúške uvedenej v bode 8.2.8.1, koróznej skúške v bode 8.1.1, ako aj skúške odolnosti proti prachu v bode 8.2.4.5. Potom musí úspešne absolvovať ďalších 5 000 cyklov odvinutia a navinutia (spolu teda 45 000 cyklov). Po vykonaní uvedených skúšok musí byť navíjacie zariadenie schopné ďalšej správnej prevádzky a musí vyhovovať požiadavkám bodov 7.2.3.2.1 a 7.2.3.2.5.

7.2.4. Popruhy

7.2.4.1. Šírka

7.2.4.1.1. Najmenšia šírka popruhov detského zadržiavacieho systému musí byť 25 mm pre skupiny 0, 0+ a I a 38 mm pre skupiny II a III. Tieto rozmery sa merajú pri skúške pevnosti popruhov predpísanej v bode 8.2.5.1, a to bez zastavenia stroja a pri zaťažení, ktoré sa rovná 75 % zaťaženia na hranici pevnosti popruhu.

7.2.4.2. Pevnosť po kondicionovaní na izbovú teplotu

7.2.4.2.1. Na dvoch vzorkách popruhov kondicionovaných podľa bodu 8.2.5.2.1 musí byť hranica pevnosti popruhu zistená tak, ako to predpisuje bod 8.2.5.1.2.

7.2.4.2.2. Rozdiel medzi hodnotami hranice pevnosti oboch vzoriek nesmie byť väčší ako 10 % z vyššie nameraných hodnôt hranice pevnosti.

7.2.4.3. Pevnosť po špeciálnom kondicionovaní

7.2.4.3.1. Na dvoch popruhoch kondicionovaných podľa opisu v jednom z ustanovení bodu 8.2.5.2. (s výnimkou bodu 8.2.5.2.1) hranica pevnosti popruhu nesmie byť nižšia ako 75 % priemernej hodnoty zaťažení stanovených pri skúške uvedenej v bode 8.2.5.1.

7.2.4.3.2. Okrem toho nesmie byť ťahové zaťaženie menšie ako 3,6 kN pre zadržiavacie systémy skupín 0, 0+ a I, menšie ako 5 kN pre zadržiavacie systémy skupín II a menšie ako 7,2 kN pre zadržiavacie systémy skupiny III.

7.2.4.3.3. Schvaľovací úrad môže jednu alebo viac týchto skúšok vynechať, ak zloženie použitého materiálu alebo už získané informácie ukážu, že skúška alebo skúšky sú zbytočné.

7.2.4.3.4. Abrazívna skúška kondicionovaných vzoriek typu 1 definovaná v bode 8.2.5.2.6 sa vykoná iba v prípade, že skúška mikropreklzu definovaná v bode 8.2.3 poskytne výsledok vyšší ako je 50 % maximálnej hodnoty stanovenej v bode 7.2.2.5.1.

7.2.4.4. Pás sa nikdy nesmie vytiahnuť celý, a to cez žiadne z nastavovacích zariadení, praciek alebo ukotvovacích bodov.

7.2.5. Aretačné zariadenie

7.2.5.1. Aretačné zariadenie musí byť stále pripevnené na detský zadržiavací systém.

7.2.5.2. Aretačné zariadenie nesmie znížiť životnosť bezpečnostných pásov pre dospelých a musí splniť požiadavky skúšky tepelnej odolnosti v bode 8.2.8.1.

7.2.5.3. Aretačné zariadenie nesmie brániť rýchlemu uvoľneniu dieťaťa.

7.2.5.4. Zariadenia triedy A

Veľkosť posunutia popruhu nesmie prekročiť hodnotu 25 mm po skúške predpísanej v bode 8.2.6.1.

7.2.5.5. Zariadenia triedy B

Veľkosť posunutia popruhu nesmie prekročiť hodnotu 25 mm po skúške predpísanej v bode 8.2.6.2.

7.2.6. Špecifikácie ukotvení ISOFIX

Ukotvenia ISOFIX a indikátory uzavretia musia vydržať opakované operácie a pred dynamickou skúškou predpísanou v bode 8.1.3 musia podstúpiť skúšku pozostávajúcu z 2 000 ± 5 cyklov otvorenia a uzavretia pri normálnych podmienkach používania.

7.2.7. Ukotvenia ISOFIX musia mať blokovací mechanizmus, ktorý spĺňa požiadavky uvedené v písmenách a) a b) takto:

a) uvoľnenie blokovacieho mechanizmu úplného sedadla si vyžaduje dva po sebe idúce kroky, z ktorých v prvom sa pokračuje, pričom druhý krok sa vykonáva; alebo

b) sila potrebná na uvoľnenie ukotvení ISOFIX musí byť najmenej 50 N pri skúške predpísanej v bode 8.2.9.

8. OPIS SKÚŠOK (6)

8.1. Skúšky zmontovaného zadržiavacieho systému

8.1.1. Korózia

8.1.1.1. Kovové súčasti detského zadržiavacieho systému sa umiestnia do skúšobnej komory, ako je uvedené v prílohe 4. Ak ide o detský zadržiavací systém s navíjacím zariadením, popruh sa odvinie v celej dĺžke mínus 100 ± 3 mm. Okrem krátkych prestávok potrebných na skontrolovanie a doplnenie soľného roztoku musí korózna skúška prebiehať nepretržite počas 50 ± 0,5 hodín.

8.1.1.2. Po skončení koróznej skúšky sa kovové súčasti detského zadržiavacieho systému opatrne umyjú alebo ponoria do čistej tečúcej vody s teplotou maximálne 38 °C, aby sa odstránili prípadné nánosy soli, ktoré sa mohli vytvoriť a následne sa nechajú schnúť pri izbovej teplote 18 až 25 °C počas 24 ± 1 hodín pred kontrolou podľa bodu 7.1.1.2.

8.1.2. Prevrátenie

8.1.2.1. Figurína musí byť prípadne vybavená jedným zo zariadení na pôsobenie zaťaženia, ako je uvedené v prílohe 23. Umiestnite figurínu do zadržiavacieho systému v súlade s týmto predpisom a v súlade s návodom výrobcu a s normalizovanou vôľou stanovenou v bode 8.1.3.6 uplatňovanou pre všetky systémy rovnako.

8.1.2.2. Zadržiavací systém sa pripevní na skúšobné sedadlo alebo na sedadlo vozidla. Celé sedadlo sa otáča okolo horizontálnej osi ležiacej v stredovej pozdĺžnej rovine sedadla o 540° +/- 5° rýchlosťou 2°/s – 5°/s a v tejto pozícii sa zastaví. Na účely tejto skúšky sa môžu k skúšobnému sedadlu opísanému v prílohe 6 pripojiť zariadenia určené na používanie v špecifických vozidlách.

8.1.2.3. V tejto statickej prevrátenej polohe sa v rovine kolmej na os rotácie uplatňuje hmotnosť rovnajúca sa štvornásobnej hmotnosti figuríny, a to dodatočne k figuríne využívajúcej zariadenie na pôsobenie záťaže podľa prílohy 23. Záťaž sa použije postupne a kontrolovane pri rýchlosti, ktorá neprekračuje gravitačné zrýchlenie alebo 400 mm/min. Udržiavajte predpísanú maximálnu záťaž počas 30 – 0/+ 5 sekúnd.

8.1.2.4. Záťaž odstráňte pri rýchlosti nepresahujúcej 400 mm/min a odmerajte posun.

8.1.2.5. Celým sedadlom otočte o 180°, aby sa vrátilo do začiatočnej polohy.

8.1.2.6. Tento skúšobný cyklus sa vykoná opakovane otáčaním sedadla v opačnom smere. Pri osi otáčania v horizontálnej rovine a v uhle 90° k osi pri oboch predchádzajúcich skúškach sa postup opakuje v oboch smeroch otáčania.

8.1.2.7. Tieto skúšky sa vykonajú s použitím najmenšej aj najväčšej figuríny príslušnej pre skupinu alebo skupiny, pre ktoré je zadržiavacie zariadenie určené.

Akékoľvek nastavovanie figuríny alebo detských zadržiavacích systémov počas úplného skúšobného cyklu nie je dovolené.

8.1.3. Dynamické skúšky

8.1.3.1. Skúšky na vozíku a skúšobnom sedadle

8.1.3.1.1. Zariadenie smerujúce dopredu

8.1.3.1.1.1. Vozík a skúšobné sedadlo, ktoré sa používajú na dynamickú skúšku, musia spĺňať požiadavky prílohy 6 k tomuto predpisu, a dynamická nárazová skúška sa musí vykonať v súlade s prílohou 21.

8.1.3.1.1.2. Vozík musí počas celej fázy spomaľovania alebo zrýchľovania zostať v horizontálnej polohe.

8.1.3.1.1.3. Zrýchľovacie alebo spomaľovacie zariadenia

Žiadateľ sa môže rozhodnúť použiť jedno z týchto dvoch zariadení:

8.1.3.1.1.3.1. Spomaľovacie skúšobné zariadenie: Spomaľovanie vozíka sa dosiahne použitím zariadenia predpísaného v prílohe 6 k tomuto predpisu alebo akéhokoľvek iného zariadenia, ktoré poskytuje rovnocenné výsledky. Toto zariadenie musí byť schopné výkonov stanovených v bode 8.1.3.4 a ďalej: Postup kalibrácie: Krivka spomalenia vozíka v prípade vykonania skúšok detského zadržiavacieho systému v súlade s bodom 8.1.3.1, ktorý je zaťažený inertnými závažiami do 55 kg s cieľom vytvoriť jeden obsadený detský zadržiavací systém, a v prípade vykonania skúšok detského zadržiavacieho systému v kostre karosérie vozidla v súlade s bodom 8.1.3.2, pričom vozík je zaťažený karosériou vozidla a inertnými závažiami do x-krát 55 kg, vytvárajúc počet x detských zadržiavacích systémov, musí zostať v prípade čelného nárazu vnútri šrafovanej plochy tak, ako je znázornené v doplnku 1 k prílohe 7 k tomuto predpisu, a v prípade nárazu zozadu vnútri šrafovanej plochy tak, ako je znázornené v doplnku 2 k prílohe 7 k tomuto predpisu. Pri kalibrácii brzdiaceho zariadenia musí byť brzdná dráha v prípade čelného nárazu 650 ± 30 mm a v prípade nárazu zozadu 275 ± 20 mm.

8.1.3.1.1.3.2. Zrýchľovacie skúšobné zariadenie: Podmienky dynamického skúšania: V prípade čelného nárazu sa vozík musí uviesť do pohybu tak, aby počas skúšky jeho celková zmena rýchlosti ΔV bola 52 + 0/– 2 km/h a aby jeho krivka zrýchlenia zostala vnútri vyšrafovanej plochy tak, ako je znázornené v doplnku 1 k prílohe 7, a aby zostal nad segmentom vymedzeným súradnicami (5 g, 10 ms) a (9 g, 20 ms). Začiatok nárazu (T0) je definovaný podľa normy ISO 17373 pre úroveň zrýchlenia 0,5 g. V prípade nárazu zozadu sa vozík musí uviesť do pohybu tak, aby počas skúšky jeho celková zmena rýchlosti ΔV bola 32 + +2/– -0 km/h a aby jeho krivka zrýchlenia zostala vnútri vyšrafovanej plochy tak, ako je znázornené v doplnku 2 k prílohe 7, a aby zostal nad segmentom vymedzeným súradnicami (5 g, 5 ms) a (10 g, 10 ms). Začiatok nárazu (T0) je definovaný podľa normy ISO 17373 pre úroveň zrýchlenia 0,5 g. Napriek dodržaniu uvedených požiadaviek technická služba používa vozík (vybavený vlastným sedadlom) s hmotnosťou, ako je uvedené v bode 1 prílohy 6, nad 380 kg. Ak sa však uvedené skúšky realizujú pri vyššej rýchlosti a/alebo krivka zrýchlenia presiahla horný limit šrafovanej oblasti a detský zadržiavací systém spĺňa požiadavky, skúška sa považuje za uspokojivú.

8.1.3.1.1.4. Vykonajú sa tieto merania:

8.1.3.1.1.4.1. rýchlosť vozíka bezprostredne pred nárazom (len v prípade spomaľovacích saní, potrebná na výpočet brzdnej dráhy);

8.1.3.1.1.4.2. brzdná dráha (iba v prípade spomaľovacích saní), ktorú možno vypočítať dvojitou integráciou zaznamenaného spomalenia saní;

8.1.3.1.1.4.3. posunutie hlavy figuríny v horizontálnych a vertikálnych rovinách pri skupinách I, II a III a posun figuríny pri skupinách 0 a 0+ bez ohľadu na posun končatín;

8.1.3.1.1.4.4. spomalenie hrudníka v troch navzájom kolmých smeroch, s výnimkou figuríny novorodenca,

8.1.3.1.1.4.5. akékoľvek viditeľné známky prieniku do modelovacej hliny v brušnej oblasti (pozri bod 7.1.4.3.1), s výnimkou figuríny novorodenca,

8.1.3.1.1.4.6. zrýchlenie alebo spomalenie vozíka najmenej počas prvých 300 ms.

8.1.3.1.1.5. Po náraze sa detský zadržiavací systém podrobí vizuálnej kontrole bez rozopnutia pracky, aby sa zistilo, či došlo k nejakému poškodeniu alebo lomu.

8.1.3.1.2. Zariadenie smerujúce dozadu

8.1.3.1.2.1. Počas skúšky v súlade s požiadavkami na vykonanie skúšky nárazu zozadu sa skúšobné sedadlo pootočí o 180°.

8.1.3.1.2.2. Ak sa skúša detský zadržiavací systém s výhľadom dozadu určený na miesto na sedenie vpredu, nahradí sa prístrojová doska vozidla tuhou tyčou pripevnenou na vozík tak, aby k pohlcovaniu celej energie dochádzalo v detskom zadržiavacom systéme.

8.1.3.1.2.3. Spomaľovacie podmienky musia vyhovovať požiadavkám bodu 8.1.3.1.1.3.1.

Zrýchľovacie podmienky musia vyhovovať požiadavkám bodu 8.1.3.1.1.3.2.

8.1.3.1.2.4. Vykonané merania musia byť podobné meraniam opísaným v bodoch 8.1.3.1.1.4 až 8.1.3.1.1.4.6.

8.1.3.2. Skúšky na vozíku a kostre karosérie vozidla

8.1.3.2.1. Zariadenie smerujúce dopredu

8.1.3.2.1.1. Spôsob použitý na zabezpečenie vozidla počas skúšky nesmie byť taký, aby došlo k spevneniu ukotvení sedadiel vozidla, bezpečnostných pásov pre dospelé osoby a prípadných prídavných ukotvení, ktoré sa používajú na upevnenie detského zadržiavacieho systému alebo aby sa zmenšila normálna deformácia nosnej konštrukcie. Žiadna časť vozidla, ktorá by mohla obmedzením pohybu figuríny znížiť zaťaženie pôsobiace na detský zadržiavací systém, sa počas skúšky nesmie na vozidle nachádzať. Vylúčené časti nosnej konštrukcie sa môžu nahradiť súčasťami rovnocennej pevnosti za predpokladu, že nebránia pohybu figuríny.

8.1.3.2.1.2. Zabezpečovacie zariadenie sa považuje za uspokojivé, ak nevyvolá žiadny účinok na oblasť rozprestierajúcu sa po celej šírke nosnej konštrukcie a ak je vozidlo alebo nosná konštrukcia vpredu zablokovaná alebo znehybnená vo vzdialenosti minimálne 500 mm meranej od ukotvení zadržiavacieho systému. Vzadu musí byť nosná konštrukcia zabezpečená v dostatočnej vzdialenosti za ukotvením tak, aby boli splnené požiadavky bodu 8.1.3.2.1.1.

8.1.3.2.1.3. Sedadlo vozidla a detský zadržiavací systém sa nastavia a umiestnia do polohy, ktorú vyberie technická služba vykonávajúca schvaľovacie skúšky; upevnia a umiestnia sa tak, aby sa vytvorili čo najmenej priaznivé podmienky, pokiaľ ide o pevnosť, zlučiteľné s umiestnením figuríny vo vozidle. Poloha operadla sedadla vozidla a poloha detského zadržiavacieho systému sa uvedie v správe o skúškach. Operadlo sedadla vozidla, ak je jeho sklon nastaviteľný, sa zaistí v polohe stanovenej výrobcom, alebo ak nie je stanovená, v skutočnom uhle operadla čo najbližšom k 25°.

8.1.3.2.1.4. Ak pokyny pre montáž a používanie nevyžadujú inak, predné sedadlo sa umiestni do polohy čo najviac vpredu, ktorá sa bežne používa pre detské zadržiavacie systémy určené na používanie na mieste na sedenie vpredu, a do polohy čo najviac vzadu, ktorá sa bežne používa pre detské zadržiavacie systémy určené na používanie na mieste na sedenie vzadu.

8.1.3.2.1.5. Podmienky spomalenia musia vyhovovať požiadavkám bodu 8.1.3.4. Na skúšku sa použije sedadlo zo skutočného vozidla.

8.1.3.2.1.6. Vykonajú sa tieto merania:

8.1.3.2.1.6.1. rýchlosť vozíka bezprostredne pred nárazom (len v prípade spomaľovacích saní, potrebná na výpočet brzdnej dráhy);

8.1.3.2.1.6.2. brzdná dráha (iba v prípade spomaľovacích saní), ktorú možno vypočítať dvojitou integráciou zaznamenaného spomalenia saní;

8.1.3.2.1.6.3. akýkoľvek dotyk hlavy figuríny s vnútrajškom kostry karosérie vozidla;

8.1.3.2.1.6.4. spomalenie hrudníka v troch navzájom kolmých smeroch, s výnimkou figuríny novorodenca,

8.1.3.2.1.6.5. akékoľvek viditeľné známky prieniku do modelovacej hliny v brušnej oblasti (pozri bod 7.1.4.3.1) s výnimkou figuríny novorodenca;

8.1.3.2.1.6.6. zrýchlenie alebo spomalenie vozíka a kostry karosérie vozidla najmenej počas prvých 300 ms.

8.1.3.2.1.7. Po náraze sa detský zadržiavací systém podrobí vizuálnej kontrole bez uvoľnenia pracky, aby sa zistilo, či došlo k nejakému poškodeniu.

8.1.3.2.2. Zariadenie smerujúce dozadu

8.1.3.2.2.1. K skúške nárazom zozadu sa kostra karosérie vozidla na skúšobnom vozíku pootočí o 180°.

8.1.3.2.2.2. Požiadavky sú rovnaké ako pre čelný náraz.

8.1.3.3. Skúška s kompletným vozidlom

8.1.3.3.1. Podmienky spomalenia musia vyhovovať požiadavkám bodu 8.1.3.4.

8.1.3.3.2. V prípade skúšky pri čelnom náraze sa použije postup stanovený v prílohe 9 k tomuto predpisu.

8.1.3.3.3. V prípade skúšky pri náraze zozadu sa použije postup stanovený v prílohe 10 tohto predpisu.

8.1.3.3.4. Vykonajú sa tieto merania:

8.1.3.3.4.1. rýchlosť vozidla narážajúceho telesa bezprostredne pred nárazom;

8.1.3.3.4.2. akýkoľvek dotyk hlavy figuríny (v prípade skupiny 0 neuvažujeme o končatinách) s interiérom vozidla;

8.1.3.3.4.3. zrýchlenie hrudníka v troch navzájom kolmých smeroch s výnimkou figuríny novorodenca;

8.1.3.3.4.4. akékoľvek viditeľné známky prieniku do modelovacej hliny v brušnej oblasti (pozri bod 7.1.4.3.1) s výnimkou figuríny novorodenca;

8.1.3.3.5. Predné sedadlá, ak je sklon ich operadiel nastaviteľný, sa zabezpečia v polohe stanovenej výrobcom, alebo, ak nie je stanovený, v skutočnom uhle operadla sedadla čo najbližšom k 25°.

8.1.3.3.6. Po náraze sa detský zadržiavací systém podrobí vizuálnej kontrole bez rozopnutia pracky, aby sa zistilo, či došlo k nejakému poškodeniu alebo lomu.

8.1.3.4. Podmienky pre dynamickú skúšku sú zhrnuté v nasledujúcej tabuľke:

ČELNÝ NÁRAZ NÁRAZ ZOZADU Skúška Zadržiavací systém Rýchlosť [km/h] Skúška Skúšobný impulz Brzdná dráha počas skúšky (mm) Rýchlosť [km/h] Skúška Skúšobný impulz Brzdná dráha počas skúšky (mm) Vozík so skúšobným sedadlom smerujúci dopredu predné aj zadné sedadlá univerzálne, polouniverzálne alebo obmedz. (*) 50 + 0 – 2 1 650 ± 50 — — — smerujúce dozadu predné aj zadné sedadlá univerzálne, polouniverzálne alebo obmedz. (**) 50 + 0 – 2 1 650 ± 50 30 + 2 – 0 2 275 ± 25 Karoséria na vozíku s výhľadom dopredu (*) 50 + 0 – 2 1 alebo 3 650 ± 50 — — — s výhľadom dozadu (**) 50 + 0 – 2 1 alebo 3 650 ± 50 30 + 2 – 0 2 alebo 4 275 ± 25 Bariérová skúška celého vozidla s výhľadom dopredu 50 + 0 – 2 3 Nie je stanovená — — — smerujúce dozadu 50 + 0 – 2 3 Nie je stanovená 30 + 2 – 0 4 Nie je stanovená

8.1.3.5. Detské zadržiavacie systémy s používaním prídavných ukotvení

8.1.3.5.1. V prípade detských zadržiavacích systémov určených na používanie podľa podmienok bodu 2.1.2.3 a s použitím prídavných ukotvení sa požiadavka na skúšku čelným nárazom podľa bodu 8.1.3.4 vykoná takto:

8.1.3.5.2. pri zariadeniach s krátkymi hornými pripojovacími popruhmi určenými napríklad na pripevnenie k zadnej odkladacej poličke musí konfigurácia horného uchytenia na skúšobnom vozíku zodpovedať požiadavkám v doplnku 3 k prílohe 6,

8.1.3.5.3. pri zariadeniach s dlhými hornými pripojovacími popruhmi určenými napríklad na použitie v prípadoch, kedy vo vozidle nie je pevná odkladacia polička a kedy horné pripojovacie popruhy sú pripevnené k podlahe vozidla, uchytenie na skúšobnom vozíku musí zodpovedať predpisu podľa doplnku 3 k prílohe 6,

8.1.3.5.4. pri zariadeniach určených na používanie oboch konfiguráciách sa vykonajú skúšky predpísané v bodoch 8.1.3.5.2 a 8.1.3.5.3, s výnimkou, že v prípade skúšky vykonávanej podľa ustanovenia bodu 8.1.3.5.3 sa použije iba ťažšia figurína,

8.1.3.5.5. pri zariadeniach s výhľadom dozadu musí konfigurácia dolného uchytenia na skúšobnom vozíku zodpovedať požiadavkám v doplnku 3 k prílohe 6.

8.1.3.5.6. V prípade prenosných košíkov na dieťa s dvoma doplnkovými popruhmi pripevnenými k dvom bezpečnostným pásom pre dospelých, kde zaťažovacia dráha prebieha priamo cez bezpečnostný pás pre dospelých na dolné ukotvenie bezpečnostného pásu pre dospelých, musí ukotvenie na skúšobnom vozíku zodpovedať špecifikáciám uvedeným v bode 7 doplnku 3 k prílohe 6. (A1, B1). Montáž na skúšobnom zariadení musí zodpovedať opisu v poznámke 5 k prílohe 21. Tento systém musí pracovať správne dokonca aj vtedy, ak sú bezpečnostné pásy pre dospelých uvoľnené, a považuje sa za univerzálny, ak spĺňa požiadavky bodu 6.1.8.

8.1.3.6. Skúšobné figuríny

8.1.3.6.1. Detský zadržiavací systém a figuríny musia byť namontované tak, aby boli splnené požiadavky bodu 8.1.3.6.3.

8.1.3.6.2. Detský zadržiavací systém sa skúša s použitím figurín predpísaných v prílohe 8 k tomuto predpisu.

8.1.3.6.3. Usadenie figuríny

8.1.3.6.3.1. Figurína sa usadí takým spôsobom, aby medzi zadnou časťou figuríny a zadržiavacím systémom bola medzera. V prípade prenosných košíkov na dieťa sa figurína usadí v priamej vodorovnej polohe čo najbližšie k stredovej čiare prenosného košíka na dieťa.

8.1.3.6.3.2. Umiestnite detskú sedačku na testovacie sedadlo.

Umiestnite figurínu do detskej sedačky.

Pre zadržiavací systém alebo popruhy pripojené priamo na navíjacie zariadenie alebo v prípade trojbodových bezpečnostných pásov pre dospelých, pri ktorých nie je použité blokovacie zariadenie ani žiadny systém zablokovania činnosti navíjacieho zariadenia:

a) nasaďte pás v súlade s pokynmi výrobcu.

b) Dokončite montáž detskej sedačky na skúšobné sedadlo podľa prílohy 21 k tomuto predpisu.

Pre všetky ostatné zadržiavacie systémy:

a) Medzi figurínu a operadlo sedačky umiestnite sklápaciu dosku alebo podobné flexibilné zariadenie s hrúbkou 2,5 cm a šírkou 6 cm, pričom jeho dĺžka je taká istá ako výška pleca (v sede, príloha 8) znížená o stredovú výšku bedier (v sede, v prílohe 8 ide o výšku kolennej jamky plus polovicu výšky stehna, v sede), ktorá zodpovedá veľkosti skúšobnej figuríny. Doska by sa mala čo najviac približovať k zakriveniu časti sedačky a jej dolný okraj by mal byť vo výške bedrového kĺbu figuríny.

b) Nastavte bezpečnostný pás podľa pokynov výrobcu, ale na napätie o 250 ± 25 N väčšie ako je nastavovacia sila, pričom uhol vychýlenia popruhu v nastavovacom zariadení musí byť 45 ± 5° alebo prípadne uhol predpísaný výrobcom.

c) Dokončite montáž detskej sedačky na skúšobné sedadlo podľa prílohy 21 k tomuto predpisu.

d) Odstráňte pružné zariadenie.

8.1.3.6.3.3. Pozdĺžna rovina, ktorá prechádza strednicou skúšobnej figuríny musí byť nastavená do stredu medzi obidve spodné ukotvenia pásov, je však potrebné vziať do úvahy bod 8.1.3.2.1.3. V prípade detských zadržiavacích systémov, ktoré sa majú skúšať s figurínou reprezentujúcou desaťročné dieťa, musí byť pozdĺžna rovina prechádzajúca osou figuríny umiestnená v polohe do 80 mm smerom k strane kotviaceho bodu C vzhľadom na bod ležiaci uprostred medzi dvoma spodnými ukotveniami pásu. O veľkosti tohto posunu rozhoduje technická služba s cieľom optimalizovať dráhu ramenného pásu na figuríne.

8.1.3.6.3.4. V prípade zariadení vyžadujúcich použitie štandardného pásu môže byť dráha ramenného popruhu na figuríne pred dynamickou skúškou zachovaná pomocou ľahkej krycej samolepiacej pásky s maximálnou dĺžkou 250 mm a maximálnou šírkou 20 mm. V prípade zadržiavacích zariadení s výhľadom dozadu sa môže hlava prichytiť k opierke zadržiavacieho systému pomocou ľahkej krycej samolepiacej pásky s dostatočnou dĺžkou a maximálnou šírkou 20 mm.

8.1.3.7. Používané kategórie figurín:

8.1.3.7.1. systém skupiny 0: pre skúšky sa použije figurína „novorodenca“ a figurína s hmotnosťou 9 kg;

8.1.3.7.2. systém skupiny 0+: pre skúšky sa použije figurína novorodenca a figurína s hmotnosťou 11 kg;

8.1.3.7.3. systém skupiny I: pre skúšky sa použije figurína s hmotnosťou 9 kg a figurína s hmotnosťou 15 kg v tomto poradí;

8.1.3.7.4. Zariadenie skupiny II: pre skúšky sa použije figurína s hmotnosťou 15 kg a figurína s hmotnosťou 22 kg v tomto poradí;

8.1.3.7.5. Zariadenie skupiny III: pre skúšky sa použije figurína s hmotnosťou 22 kg a figurína s hmotnosťou 32 kg v tomto poradí.

8.1.3.7.6. Ak je detský zadržiavací systém vhodný pre dve alebo viac hmotnostných skupín, vykonajú sa skúšky s použitím najľahšej a najťažšej figuríny, ako sú uvedené vyššie, a to pre všetky dané skupiny.

8.1.3.7.7. Ak je detský zadržiavací systém navrhnutý pre dve alebo viac detí, jedna skúška sa vykoná s najťažšou figurínou vo všetkých polohách sedenia. Druhá skúška sa vykoná s najľahšou a najťažšou figurínou špecifikovanou vyššie. Skúšky sa vykonajú s použitím skúšobného sedadla podľa znázornenia na obrázku 3 v doplnku 3 k prílohe 6. Laboratórium vykonávajúce skúšky môže, ak to považuje za vhodné, pridať tretiu skúšku s akoukoľvek kombináciou figurín alebo s prázdnou polohou sedenia.

8.1.3.7.8. Ak detský zadržiavací systém skupiny 0 alebo 0+ umožňuje rôzne konfigurácie v závislosti od hmotnosti dieťaťa, každá konfigurácia sa skúša s oboma figurínami príslušnej hmotnosti.

8.1.3.7.9. Ak sa v prípade detského zadržiavacieho systému ISOFIX musí používať horný popruh, jedna skúška sa musí vykonať s najmenšou figurínou pri najkratšej vzdialenosti horného popruhu (kotviaci bod G1). Druhá skúška sa musí vykonať s ťažšou figurínou pri dlhšej vzdialenosti horného popruhu (kotviaci bod G2). Horný popruh je potrebné nastaviť tak, aby sa dosiahlo ťahové zaťaženie 50 ± 5 N.

8.1.3.7.10. Skúška uvedená v bode 7.1.4.1.10.1.2 sa musí vykonať len s najväčšou figurínou, pre ktorú je detský zadržiavací systém určený. Ak sú možné viaceré nastavenia detského zadržiavacieho systému (napr. zvisle/v náklone), použije sa pre skúšku nastavenie, pri ktorom dôjde k najväčšiemu vodorovnému vychýleniu hlavy.

8.1.4. Zadržiavací systém podporného vankúša

Na sedaciu plochu skúšobnej lavice umiestnite bavlnenú tkaninu. Umiestnite podporný vankúš na skúšobnú lavicu a podľa znázornenia na obrázku 1 prílohy 22 umiestnite zábranu spodnej časti trupu na sedacej ploche, upevnite ju a pritom použite trojbodový bezpečnostný pás pre dospelých a aplikujte napätie podľa prílohy 21. Obviažte podporný vankúš kúskom popruhu širokým 25 mm alebo podobným kúskom a aplikujte zaťaženie 250 ± 5 N podľa obrázku 2 prílohy 22 v smere šípky A v rovnobežnom smere so sedacou plochou skúšobnej lavice.

8.2. Skúšky jednotlivých súčastí

8.2.1. Pracka

8.2.1.1. Skúška rozopínania pri zaťažení

8.2.1.1.1. Na túto skúšku sa použije detský zadržiavací systém, ktorý už bol podrobený dynamickej skúške podľa bodu 8.1.3.

8.2.1.1.2. Detský zadržiavací systém sa vyberie zo skúšobného vozíka alebo vozidla bez rozopnutia pracky. Na pracku sa pôsobí ťahovou silou 200 ± 2 N. Ak je pracka pripevnená k pevnej časti, pôsobí sa silou zodpovedajúcou uhlu, ktorý pracka vytvára s touto pevnou časťou počas dynamickej skúšky.

8.2.1.1.3. Na geometrický stred tlačidla pre rozopnutie pracky sa pôsobí silou pozdĺž stanovenej osi, rovnobežne so smerom počiatočného pohybu tlačidla, rýchlosťou 400 ± 20 mm/min. Geometrický stred sa vzťahuje na tú časť povrchu pracky, na ktorú pôsobí uvoľňovací tlak. Pracka musí byť počas pôsobenia rozopínacej sily zaistená proti pevnej opierke.

8.2.1.1.4. Rozopínacou silou sa na pracku pôsobí použitím dynamometra alebo podobného zariadenia spôsobom a v smere bežného používania. Dotykový koniec musí mať tvar vyleštenej kovovej polgule s polomerom 2,5 ± 0,1 mm.

8.2.1.1.5. Zmeria sa sila potrebná na rozopnutie pracky a zároveň sa zaznamená akékoľvek zlyhanie.

8.2.1.2. Skúška rozopínania pri nulovom zaťažení

8.2.1.2.1. Súprava pracky, ktorá predtým nebola vystavená zaťaženiu, sa namontuje do polohy, ktorá predstavuje podmienky „bez zaťaženia“.

8.2.1.2.2. Metóda merania sily potrebnej na rozopnutie pracky sa musí riadiť postupom uvedeným v bodoch 8.2.1.1.3 a 8.2.1.1.4.

8.2.1.2.3. Zmeria sa sila potrebná na rozopnutie pracky.

8.2.1.3. Skúška pevnosti

8.2.1.3.1 Na skúšku pevnosti sa použijú dve vzorky. Pri skúške sa použijú všetky nastavovacie zariadenia okrem zariadení namontovaných priamo na detskom zadržiavacom systéme.

8.2.1.3.2. V prílohe č. 20 je znázornené typické zariadenie na vykonanie pevnostnej skúšky pracky. Pracka sa umiestni na vrchnú kruhovú dosku (A) vnútri reliéfu. Všetky priľahlé popruhy musia mať dĺžku aspoň 250 mm a musia visieť z vrchnej kruhovej dosky náležite svojej polohe na pracke. Konce voľného popruhu sa navinú okolo spodnej kruhovej dosky (B), až kým neprejdú von cez vnútorný otvor dosky. Všetky popruhy musia byť umiestnené vertikálne medzi bodmi A a B. Okrúhla upínacia doska (C) sa potom zľahka pripevní k spodnej strane dosky (B) tak, aby bol stále možný určitý pohyb popruhu medzi nimi. Popruhy sa jemne napnú ťažným zariadením a ťahajú sa medzi doskami (B) a (C), kým nie sú popruhy zaťažené tak, ako sú navrhnuté. Pracka musí zostať oddelená od dosky (A) alebo od ktorejkoľvek z častí na doske (A) počas tohto kroku a samotnej skúšky. Potom sa dosky (B) a (C) k sebe pevne upevnia a ťažná sila sa zvýši pri priečnej rýchlosti 100 ± 20 mm/min., kým sa nedosiahnu požadované hodnoty.

8.2.2. Nastavovacie zariadenie

8.2.2.1. Jednoduchosť nastavovania

8.2.2.1.1. Pri skúšaní ručného nastavovacieho zariadenia sa popruh rovnomerne preťahuje nastavovacím zariadením pri zachovaní normálnych podmienok používania, rýchlosti približne 100 ± 20 mm/min. a zmeria maximálna sila na najbližšie N po prvých 25 ± 5 mm pohybu popruhu.

8.2.2.1.2. Skúška sa vykoná v oboch smeroch priechodu popruhu zariadením, pričom sa popruh pred zmeraním podrobí 10 cyklom plného priechodu.

8.2.3. Skúška mikropreklzu (pozri obrázok 3 v prílohe 5)

8.2.3.1. Súčasti alebo zariadenia, ktoré sa majú podrobiť skúške mikropreklzu sa minimálne na 24 hodín pred skúškou uložia v atmosfére s teplotou 20 ± 5 °C a s relatívnou vlhkosťou 65 ± 5 %. Skúška sa vykoná pri teplote v rozmedzí od 15 °C do 30 °C.

8.2.3.2. Voľný koniec popruhu sa usporiada do rovnakej konfigurácie, ako keď sa zariadenie používa vo vozidle, pričom nesmie byť pripevnený na žiadnu inú časť.

8.2.3.3. Nastavovacie zariadenie sa umiestni na vertikálnej časti popruhu, ktorého jeden koniec nesie zaťaženie 50 ± 0,5 N (spôsobom, ktorý zabráni kolísaniu zaťaženia skrúteniu popruhu). Voľný koniec popruhu z nastavovacieho zariadenia sa ukotví zvisle hore alebo dole podľa toho, ako sa montuje vo vozidle. Druhý koniec musí prechádzať cez kladku deflektora, pričom jeho horizo